
הצעת חוק עברייני מין (הגנה על הציבור), התשס"ב-2002, חה"כ זבולון אורלב ואח'

היו"ר מיכאל איתן:


שלום לכולם, נתחיל בסעיף 28. 

אפרת רוזן:
זהו הסעיף של התחלת הפיקוח והמעקב. אני קוראת את הסעיף. יש כאן שתי גרסאות, גרסה ב' הוצעה על-ידי האגודה לזכויות האזרח. 

היו"ר מיכאל איתן:

נקבל את גרסה ב'. אני לא רוצה להתווכח על זה. האדם נמצא במצב של פיקוח, והפיקוח הטוב ביותר הוא בית-הסוהר. 

דפנה ביינוול:

גם בגרסה א' זה כתוב, כתוב "יושהה". 

היו"ר מיכאל איתן:

זה הפיקוח הטוב ביותר. כשהאדם ישתחרר, ידונו שוב בשאלה אם צריך צו פיקוח או לא. מה קרה? זה אוטומטי? שלוש שנים הוא בבית-סוהר. 

דויד כהן:

ואם הוא חודשיים?

היו"ר מיכאל איתן:

אז נקבע זמן מסוים.

דפנה ביינוול:

עשרים שנה – אני מסכימה. אבל אם המאסר לא ארוך?

היו"ר מיכאל איתן:

אם המאסר יותר משנה, יצטרכו לבקש צו חדש. כמה זמן תקף צו הפיקוח? מה הזמן המרבי?

דפנה ביינוול:

זו בעיה. חלק רוצים חמש שנים, חלק רוצים עשר שנים. 

אפרת רוזן:

זה נע בין שנה לעשר שנים. 

היו"ר מיכאל איתן:

אז אם הוא היה בבית-סוהר יותר משנה, יצטרכו לבקש מחדש. 

חגית לרנאו:

גם עם זה יש בעיה. אומנם שנה זו תקופה קצרה יחסית, אבל ההנחה חייבת להיות שעצם השהות בכלא אולי עושה שינוי כלשהו. 

היו"ר מיכאל איתן:

שינוי לרעה, אולי. שנה. 

דינה להמן:

אני רוצה לשאול: "עבירה אחרת", הכוונה מה שאינו עבירת מין?

היו"ר מיכאל איתן:

כל עבירה, אפילו עבירת תנועה. זה לא נוגע לעניין העבירות, זה נוגע לבידוד שלו. אפילו אם הוא אשם בגין מזונות, לא משנה. שנה האדם בבית-הסוהר. אז אחרי שנה יש לבקש שוב, לראות מה קרה אתו. 

טלי עדן:

אם העבירה שבגינה הוא נכנס למאסר בפועל אינה עבירת מין, נניח שהיא עבירת רכוש,  במקרה הזה, עד כמה שאני מבינה, הוא לא יקבל טיפול בשירות בתי הסוהר בנושא של עבריינות מין. אז לא ניתנה שום התייחסות. 

אפרת רוזן:

אולי הוא יהיה יותר מסוכן ויטילו עליו פיקוח כבד יותר?

היו"ר מיכאל איתן:

זה יהיה בשיקולים של השופט. אולי השופט יחמיר את תנאי הצו הקודם. אנחנו מדברים על אדם שהיה תחת צו, ישב שנה בבית-סוהר. אנחנו רוצים שאחר כך יביאו אותו בפני שופט, השופט יבדוק שוב את התיק ויקבע מה קורה. לדעתי ברוב המקרים הוא יחמיר. 

טלי עדן:

מה לגבי חופשות? אם זו לא עבריינות מין?

עמית מררי:

למה לא השהיה פלוס הערכת מסוכנות מחודשת? גרסה א' פלוס הערכת מסוכנות. 

לילה מרגלית:

זה אמצעי מניעתי שאמורים לנקוט אותו רק כאשר אין אפשרות אחרת. אם אדם נכנס לכלא על עבירה אחרת, לא משנה לאיזו תקופה לצורך העניין, גם אם זה לתקופה קצרה – ההיגיון מחייב שתהיה בחינה של העניין. 

היו"ר מיכאל איתן:

מגיע לו פרס?

לילה מרגלית:

זה לא במושגים של פרס ועונש.

נורית זיו:

אם הוא הלך לכלא לשלושה חודשים, מה השתנה בשלושה חודשים? כלום. 

היו"ר מיכאל איתן:

אחרי שנה זה יובא בפני שופט, השופט יבקש צו מסוכנות, ועל-פי שיקול דעתו יחליט. 

דפנה ביינוול:

אז זה "תושהה". 

היו"ר מיכאל איתן:

אולי השופט יבקש הערכת מסוכנות חדשה, כי עברה שנה? 

דפנה ביינוול:
בסדר, אבל למה "בטל"?

אפרת רוזן:
כי התפיסה היא שאחרי שנה צו הפיקוח כבר לא רלוונטי לגביו. 

דויד כהן:

אז באופן אוטומטי הוא יגיע לפני שופט?

אפרת רוזן:

לא, צריך בקשה.

נורית זיו:

נניח שהוא היה בפיקוח רציני ובינתיים היה לו תיק אחר. שלושה ארבעה חודשים היה בצו פיקוח, ובגין עבירה אחרת נכנס לכלא. נניח שהיא היתה מספיק חמורה, והוא נכנס לכלא לשנה. 

אפרת רוזן:

אז יבקשו שוב צו פיקוח. 

היו"ר מיכאל איתן:

הצו לא בטל ביום שהוא נכנס לבית-הסוהר אלא שנה אחרי שישב בבית-הסוהר. 

דפנה ביינוול:

ומה עם חופשות? אם יש פיקוח, גם בחופשות מהכלא בגין העבירה האחרת יש פיקוח כלשהו.

לילה מרגלית:

לא נכון, אדם שיש לו היסטוריה של עבירות מין והוא בכלא ומבקש חופשות – היועץ המשפטי של שירות בתי הסוהר נמצא כאן, הוא יכול להגיד מה קורה. 

היו"ר מיכאל איתן:

הנקודה שלך התקבלה. אני חוזר ואומר: צו הפיקוח יתבטל אם האדם יצא לחופשי מעונש של מאסר לאחר יותר משנה. במקרה כזה מביאים אותו לפי שופט ודנים בצו הפיקוח שלו. אם השופט ירצה הערכת מסוכנות חדשה, הוא יבקש זאת. אם הוא ירצה, הוא יחדש באופן אוטומטי. אם ירצה להחמיר את התנאים, יחמיר. אם ירצה להקל בתנאים, יקל. 

דפנה ביינוול:

זה "מושהה", לא "בטל". 

אפרת רוזן:

הכוונה היא אותה כוונה. 

דינה להמן:

אז ליועץ המשפטי לממשלה יהיה שיקול דעת אם להחזירו לבית המשפט, או הוא יהיה מחויב לעשות זאת? כרגע לפי הניסוח זה בטל, והיועץ המשפטי יכול להחליט. 

אפרת רוזן:

יש שיקול דעת. 

נורית זיו:

נניח שנתנו צו פיקוח ארוך, חמש או שש שנים, כלומר דנו בעניין בצורה רצינית. פתאום האדם הולך לכלא לשנה. אז זהו? חמש השנים בטלו?

היו"ר מיכאל איתן:

כן. גם כך בתוך שנה הוא יכול לבקש דיון מחודש.

ורד וינדמן:

אז זו סיבה לא לעשות זאת. הוא בכלא בגין עבירת סמים וצריך לצאת לחופשה,

חיים שמואלביץ:
שירות בתי הסוהר מביא בחשבון את ההיסטוריה שלו. 

נורית זיו:

אני לא מדברת על שירות בתי הסוהר,  אלא על עצם הפרוצדורה. 

היו"ר מיכאל איתן:

גברתי, חבל על הוויכוח. אחרי שנה זה יבוא לדיון מחודש, אם הוא ישב בבית-הסוהר. 

נורית זיו:

איך ידע היועץ המשפטי שעליו לבקש דיון, מי צריך לעקוב?

היו"ר מיכאל איתן:

אולי יחמירו את צו הפיקוח? 

ורד וינדמן:

ממילא היועץ המשפטי לממשלה יכול לפנות. הסמכות קיימת. 

אפרת רוזן:

להשאיר שנה, אחרי שנה זה בטל, אבל הדיון חובה. אין צו פיקוח, אבל הדיון חובה. נקודת המוצא היא שזה לא קיים. 

יצחק קדמן:

זה פרס עידוד לעבריינים.

לילה מרגלית:

לאזרח קשה יותר להתמודד עם ביורוקרטיה מאשר המדינה. אם המדינה רוצה להטיל מגבלות על אדם שסיים לרצות את עונשו, היא צריכה לעמוד בנטל הזה. 

נורית זיו:

שלפחות יהיה דיון חובה. 

יצחק קדמן:

אזרח ששומר חוק יהיה בפיקוח חמש שנים מלאות. אם הוא עבריין, הפיקוח יהיה פחות זמן. 

היו"ר מיכאל איתן:

רבותי, לדעתי הדיון החדש רלוונטי מאוד. בכל אופן, אדם שביצע עבירה ואחר כך נכנס לשנתיים או לשלוש שנים לבית-הסוהר – יכול להיות שהדבר הזה משפיע עליו, לטובה או לרעה. כל מה שאנחנו מבקשים פה הוא שיהיה דיון מחודש. אני לא יודע אם יקלו עליו או יחמירו אתו. נראה לי שברוב המקרים בדיון מחודש על צו הפיקוח יחמירו אתו. נניח שאני דן באדם מסוים, אני נותן צו לחמש שנים, בתנאים פשוטים: שהוא יכול להסתובב וכו'. אחרי שלוש שנים הוא נתפס בעבירה אחרת ויושב בבית-הסוהר. בא היועץ המשפטי ואומר, בגיבוי מקצועי, שהכוונה הפלילית שלו לבצע עבירה אחרת מעידה על חוסר יכולת להשתלט על העבירות האלה והמסוכנות גבוהה יותר. אז למה שזה לא יחמיר? מצד שני, ואולי בעקבות המאסר האדם השתנה. למה לא לקיים דיון נוסף?

ורד וינדמן:

הסמכות קיימת. 

יצחק קדמן:

לפי מה שאתה אומר חובה לקיים דיון, לא להשאיר את זה פתוח. חובה לקיים דיון מחודש. 

היו"ר מיכאל איתן:

אני הייתי אומר שיש לעשות זאת גם בעקבות ההרשעה. זאת נקודת הזמן הרלוונטית. 

אפרת רוזן:

אבל יש דיון חוזר וכו'. כל הרעיון הוא שבמהלך המאסר הוא לא בקהילה. 

היו"ר מיכאל איתן:

הוא לא בקהילה, אז הצו לא אפקטיבי. אבל למה לבטל אותו? למי מפריע שהוא קיים?

דפנה ביינוול:

לכן אמרנו "יושהה". 

אפרת רוזן:

אבל הכול יכול להשתנות. 

היו"ר מיכאל איתן:

לא נעים שיש צו באוויר, אבל מה זה משנה?

אליעזר כהן:

ואם הצו יהיה בתוקף ולא ישתמשו בו? למה להשהות את התקופה?

דפנה ביינוול:

כי בכלא אין מעקב.

חגית לרנאו:

אני מבינה את האינטרס בצורה אחרת לגמרי. מסוכנות זה לא משהו קבוע. אין תג של מסוכנות שהולך עם האדם לכל החיים. אירועים, בטח אירועים בעלי משקל כמו מאסר, יכולים להשפיע על מידת המסוכנות. אני מסכימה שזה יכול להשפיע לשני הכיוונים. לכן, כשאדם משתחרר ממאסר ראוי לבדוק שוב את העניין הזה. 

ורד וינדמן:

נכון.

נורית זיו:

אנחנו מסכימים שתהיה בדיקה, אבל שיהיה בתוקף.

דפנה ביינוול:

"בטל" – זה חמור מבחינה משפטית. 

דינה להמן:

צריך לכתוב שזה יושהה, ויתקיים דיון אחרי השחרור מהמאסר. 

נורית זיו:

שיהיה דיון בשחרור. 

אליעזר כהן:
אני רוצה לשאול שאלת טיפש. יש צו פיקוח, לשנה או לעשר שנים, יש צו. האדם נמצא בכלא בתקופת הזמן הזאת, והצו בתוקף. הוא יוצא מבית-הסוהר, והצו בתוקף, עד תום התקופה. כשהוא בבית-הסוהר, לא מפעילים את זה עליו, אף אחד לא מבזבז אנרגיה או משאבים. הוא בבית-הסוהר. הצו מופעל כשהוא יוצא. מה רע?

אפרת רוזן:
המסוכנות שלו יכולה להשתנות. 

היו"ר מיכאל איתן:

מותר לי להסכים אתך? אני משנה את דעתי. תמחקו את הסעיף הזה. זה יהיה אותו מנגנון שדיברתי עליו קודם, רק במהופך. הוא יהיה חמש שנים בבית-הסוהר, תקופת הפיקוח תיגמר, ובתום חמש שנים היועץ המשפטי לממשלה יחליט אם לפנות פעם נוספת. זה הפתרון הדומה, רק בכיוון ההפוך. אני מבקש למחוק את הסעיף הזה לגמרי. 

אפרת רוזן:

אני קוראת את סעיף 29(א). 

היו"ר מיכאל איתן:

התקופה תהיה חמש שנים.

אפרת רוזן:
אני קוראת את סעיף 29(ב). 

דויד כהן:

חשוב שיהיה פרק זמן מינימלי בין דיון לדיון בכל מקרה, שהאדם לא יפנה בכל חודשיים לקצר את הצו. זה יסתום את המערכת. 

דינה להמן:

זה בתקנות. 

אליעזר כהן:

יש מצב של ריבוי פניות?

עודד ברוק:

עוד אין חוק. ברגע שזה ייבנה, יהיה. 

דינה להמן:

למשל לוועדת שחרורים לא רשאים לפנות לפני תום חצי שנה, אלא אם יש נסיבות מיוחדות. 

היו"ר מיכאל איתן:

בדברים האלה צריך למצוא מנגנונים, אבל אי-אפשר למנוע מאדם לקיים דיון. 

דויד כהן:

אבל צריך לקבוע תקופת זמן סבירה. האדם לא משתנה כל כך מהר. 

לילה מרגלית:

אם הוא מגיש בקשות סרק, בית המשפט ידע להתמודד אתן. 

דינה להמן:

זה סותם את הצנרת. 

דויד כהן:

אבל אז מגיעים למצב שכל הזמן נמצאים בבית משפט ואין זמן לפיקוח. 

אפרת רוזן:

פרק זמן של חצי שנה, זה נראה לי הרבה זמן למנוע מאדם להגיש בקשה. 

דפנה ביינוול:

אני מבינה את הבעיה, זה לא כמו אדם שריצה את עונשו. 

היו"ר מיכאל איתן:

תמצאו דרכים להתמודד עם זה. אני לא רוצה להגביל כרגע. גם אני מקבל פניות, פניות אין-סופיות מקבוצה של כמה אנשים שכבר כותבת לוועדה מהיום שהיא קמה. מתמודדים עם זה. אני עונה סטנדרטית, או פשוט לא עונה. 

יצחק קדמן:

פה זה בית משפט. 

לילה מרגלית:

רוב האנשים לא יעשו את זה. זה לא כל כך קל.  

היו"ר מיכאל איתן:

בכל הכבוד, אדם פונה. גם אם יהיה כתוב שאני מבקש שישיבו בתוך חודש, זה לא יקרה. 

נורית זיו:

בית משפט לא יכול שלא לקיים דיון. 

היו"ר מיכאל איתן:

יטילו עליו הוצאות. 

נורית זיו:

בהליך פלילי?

אפרת רוזן:
זה לא פלילי. 

דויד כהן:

גם בעתירות אסיר מוותרים על הוצאות. 

דינה להמן:

מה מפריע לקבוע חצי שנה?

היו"ר מיכאל איתן:

אני לא מסכים. 

דפנה ביינוול:

אולי בנסיבות מיוחדות אפשר לתת פחות?

היו"ר מיכאל איתן:

אני מעדיף סידור של קביעת הוצאות. 

דפנה ביינוול:
אין הוצאות. הגישה היא שבכל מה שקשור לפלילי אין הוצאות. אנשים פונים חמש או שש פעמים בעיכוב הליכים ובכל פעם מתייחסים לזה. בפלילי אין הוצאות. 

יצחק קדמן:

אני מציע שאת הפנייה הראשונה לא נגביל. שהאדם יוכל לפנות גם לא אחרי חצי שנה. אבל אם זו פנייה שנייה או פנייה שלישית, להגביל. 

אליעזר כהן:

כלומר, להגביל פניות חוזרות. 

היו"ר מיכאל איתן:

זה הגיוני, אבל זה נראה לי ביזוי של החקיקה. באלף מקומות אנחנו נמצאים במצבים שבהם אפשר לעשות צחוק מהחוק, אם נביא בחשבון את הדקויות האלה. כך נראה לי. אני יכול לכתוב "ובלבד שלא תהיינה יותר משלוש פניות בשנה", אבל זה קצת בעייתי. ואולי אני מזמין את מי שלא חשבו על זה להגיש שוב לפנות שוב ושוב?

חגית לרנאו:

מן הסתם, מי שירצה להגיש בקשה לקיצור התקופה צריך להביא חוות דעת מקצועית. אלו לא דברים פשוטים. אני מניחה שאם האדם רק יכתוב שהוא מבקש לבטל צו, ממילא בית המשפט ידחה את זה מייד. אם הוא ירצה להגיש שינוי רציני לביטול צו זה דורש ממנו הרבה מאוד מאמץ: עורך דין, חוות דעת מקצועית, ביסוס של הדברים. לכן הדאגה כאילו אנשים יתחילו להגיש עשרות בקשות סרק לבית המשפט נראית לי מוגזמת. גם נראה לי לא נכון לקבוע זכות על סמך העובדה שאולי פה ושם יהיה ניצול לרעה שלה. 

אליעזר כהן:

מדאיג אותי שכל מי שצועק צודק, מי החוזרים ומתלוננים? הנודניקים התוקפנים, שיושבים בבית-הסוהר ואין להם מה לעשות. לכן צריכה להיות הגבלה כלשהי, כמה שזה לא יפה חוקתית. 

דויד כהן:

גם כיום, כל עתירת אסיר שמגיעה אלינו, אנחנו לא מנפנפים אותה: עושים הערכת מסוכנות מחדש, בודקים את האדם מחדש, 

היו"ר מיכאל איתן:

ואם הוא מגיש בקשה בכל חודש?

דויד כהן:

אנחנו לא בודקים אותו אם הוא מגיש בכל חודש, זה נכון. 

לילה מרגלית:

יבדקו יהיה רק אם בית המשפט יורה על כך. 

דויד כהן:

אין לנו משאבים אין-סופיים. זו העמסה ענקית, וזה יוריד מהכוח לעשות את הפיקוח בשטח. זה מה שמפריע לי. 

יצחק קדמן:

השאלה אם אפשר לתת לבית המשפט את היכולת להחליט אם הבקשה ראויה או לא? אם בית המשפט יכול להחליט ולהגיד שאין בשר במשהו ולא לדון, אז זה בסדר. 

דינה להמן:


אפשר לקבוע שהאדם רשאי להגיש אחת לחצי שנה, אבל בית המשפט רשאי לדון בבקשה בכל פעם, 

היו"ר מיכאל איתן:

לא, זה צריך להיות הפוך. הוא רשאי להגיש, ובית המשפט רשאי שלא לקיים דיון אם ראה בזה הצעת סרק. 

דינה להמן:

אז אומרים שתמיד בית המשפט רשאי לא לדון. 

יצחק קדמן:

אם אין נימוקים ואין כלום, בית המשפט יחליט כך. 

דינה להמן:

ואם הוא הגיש בקשה אחרי שנתיים, בית המשפט יכול לומר שאין בזה טעם והוא לא דן?

היו"ר מיכאל איתן:

כן, אם הוא לא מצרף כלום. 

אפרת רוזן:

אני קוראת את סעיף 29(ג). 

היו"ר מיכאל איתן:

למה צריכים הארכה ואי-אפשר לקבוע שיוציאו צו פיקוח חדש? למה המנגנון כזה? היה צו פיקוח, והוא נגמר. רוצים חדש, שיגישו. הרי הדיון הוא אותו דיון, אין הבדל. אז למה אני צריך את כל זה. 

למה צריך להיכנס לדבר הזה? זה מתחיל לעורר שאלות: מה ההבדל בין צו חדש להארכה, האם יש סטטוס שונה. עזבו את זה. האם יש סעיף בחוק הפלילי שקובע שאם אדם שהורשע בעבירה עובר עליה שוב, אפשר להאריך לו את העונש? לא, מגישים שוב. 

אפרת רוזן:

קבענו את היכולת להטיל פיקוח בסמוך לגזר הדין, כי רצינו שזה יהיה כשהוא יוצא לקהילה. בשינוי הזה מאפשרים להטיל צו בכל זמן שהוא. קבענו שאם אדם כבר נמצא בקהילה עשר שנים צריך טעמים מיוחדים מאוד כדי לבקש צו פיקוח בפעם הראשונה. כאן מאיינים את ההחלטה הזאת וקובעים שתמיד אפשר לבקש צו פיקוח. 

היו"ר מיכאל איתן:

את אומרת שאפשר להאריך את הצו. אם תמחקי את זה, מה יקרה? הצו ייגמר אחרי חמש שנים. אם תרצי להאריך, תגישי בקשה. לא יהיה כתוב שזה "להאריך" אלא יהיה כתוב "להגיש בקשה".

דינה להמן:

כי צו חדש אי-אפשר להטיל אלא סמוך למתן גזר הדין. עכשיו אתה במצב שעברו 4.5 שנים, וזה כבר לא סמוך ליציאה מהמאסר וזה כבר לא סמוך לגזר הדין. האדם ריצה עונש מאסר, השתחרר, ויש הערכת מסוכנות. הוא מקבל צו פיקוח לחמש שנים. הוא כבר בחוץ. אחרי 4.5 שנים האנשים שבקשר אתו סוברים שהמסוכנות עדיין גבוהה, והם רוצים לבקש הארכה. אם לא קוראים לזה "הארכה" אלא "צו חדש", יוצא אפשר להטיל צו גם כשאדם משוחרר 4.5 שנים, לא רק בסמוך לתקופת השחרור. לכן אנחנו אומרים "הארכה". 

היו"ר מיכאל איתן:

אם את  מאמינה במושג "הערכת מסוכנות", מה ההבדל בין אדם שפתאום התעוררה אצלו הערכת מסוכנות 4.5 שנים אחרי שישב בכלא והיה פעם עבריין, לבין אדם שב-4.5 השנים האלה ישב בבית-הסוהר? מה ההבדל? באים שני אנשים: אחד ישב שנים בבית-הסוהר, והשני 4.5 שנים לא בבית-הסוהר. מתגלגלת לידייך הערכת מסוכנות שהאדם שישב בבית הפך למסוכן מאוד. האם יש היגיון לומר שמי שישב בבית-הסוהר, נוציא צו לפיקוח לגביו, וזה שישב בבית, לא נוציא צו לגביו?

דינה להמן:

אני מסכימה שמהותית אין הבדל, אבל פרוצדורלית הגבלנו את עצמנו וקבענו שלא ניתן להוציא צו חדש. יש לשנות את הפרוצדורה. מהותית אין הבדל, אני מסכימה עם הניתוח. 

היו"ר מיכאל איתן:

אני לא מדבר על הפרוצדורה. קודם כול אני מדבר על המהות. האם זה טוב או רע מה שאנחנו מציעים?

לילה מרגלית:

במהות בוודאי יש הבדל בין אדם שסיים זה עתה לרצות עונש, ומעריכים את המסוכנות שלו בגין העבירה שבגללה נכנס לכלא, לבין אדם שארבע שנים נמצא בקהילה ורוצים לקבוע את מסוכנתו העתידית. 

דינה להמן:

מהותית זה לא משנה. אבל החלטנו שאפשר להטיל רק בסמוך לעבירה. 

לילה מרגלית:


מבחינה מהותית יש הבדל. אדם סיים לרצות עונש מאסר בגין עבירה חמורה, יש הערכת מסוכנות, ובין השאר לומדים על המסוכנות מהעבירה שבגינה הוא מרצה את עונשו. במקרה כזה אנחנו מאפשרים לעצמנו לנקוט צעדים מרחיקי לכת לגבי האדם הזה, בגלל הסיטואציה שנוצרה. 

לעומת זאת, יש אדם ש-4.5 שנים בקהילה, או חמש שנים, או עשר שנים, בלי פיקוח, ואין עבירה ספציפית על הפרק. כאן, במקום לתפוס אותו עובר עבריה ולהעמיד אותו לדין פלילי, יש הערכת מסוכנות. באותה מידה אפשר לשאול למה לחכות להרשעה פלילית? למה לא לעשות הערכת מסוכנות לכל מי שנמצא כאן ולהחליט מי מסוכן? 

נורית זיו:

אז את נגד השינוי. כי הארכה זה רק לגבי צו קיים. 

דינה להמן:

אין שוני מהותי בנושא של הערכת מסוכנות, בכלי הזה. הוא יכול להיות בחוץ עם פנטזיות מיניות והוא יכול להיות בכלא. 

חגית לרנאו:

זה משנה מבחינת עקרונות של זכויות אדם בישראל, זה מהותי. 

דינה להמן:

גם איך פתאום אחרי 4.5 שנים מישהו עושה הערכת מסוכנות? זה רק אם הוא היה קודם בפיקוח. 

אפרת רוזן:

גם אני חושבת שצריך הארכה. 

היו"ר מיכאל איתן:

אני רוצה לחדד את הוויכוח. הטענה ההגיונית לכאורה היא שאם אדם נמצא בפיקוח, והמפקחים עליו מגיעים למסקנה שהוא ברמת סיכון גבוהה, מה יותר טבעי מללכת ולבקש את הארכת הפיקוח. 

עכשיו אומר את הצד השני. אדם היה ללא פיקוח, ובשל נסיבות כאלה או אחרות, שאיני יודע מהן, הוא הפך למסוכן בדיוק כמו האדם שרוצים להאריך את תקופת המסוכנות שלו. 

דפנה ביינוול:
מי יודע את זה?

לילה מרגלית:

זה בדיוק כך. אליהו הנביא יודע על זה. זאת הבעיה. 

נורית זיו:

החוק חל על מי שהורשע. 

היו"ר מיכאל איתן:

מדובר על מצב שהאדם שהוא עבריין מין, זאת האוכלוסייה שבה דנים בכל מקרה. יש עבריין מין שנמצא בבית, בקהילה, ללא פיקוח, ויש עבריין מין שהוא עם פיקוח. שניהם נמצאים תקופה מסוימת אחרי שהשתחררו מבית-הסוהר. 

איפה הדילמות ואיפה הקשיים? מצד אחד אנחנו לא רוצים שאדם, גם אם הוא עבריין מין, שמסתובב בקהילה – סתם כך, אחרי שנים, יבואו ויגידו לו שעכשיו הוא מסוכן ורוצים להטיל עליו צו פיקוח. מצד שני, אתם אומרים שאדם שנמצא במצב של פיקוח אפשר יהיה להאריך לו. 

ההיגיון שלי מחייב לפחות ליבון הנקודה. אם במודל התיאורטי יש אפשרות לעשות סריקה של כל קבוצת עברייני המין להגדיר אותה, ולדעת שיש רמות מסוכנות שונות – כל זה בתיאוריה – מה שצריך להכתיב לנו את ההחלטות זה רק דבר אחד: רמת המסוכנות. זה לא משנה אם הוא בפיקוח או לא, זה לא רלוונטי. אם יש רמת מסוכנות גבוהה למי שאינו בפיקוח ויש רמת סיכון נמוכה יותר למי שבפיקוח ורוצים להאריך את הצו שלו – מבחינת החברה עדיף להטיל צו פיקוח חדש על האדם שלא נמצא תחת צו פיקוח מאשר להאריך את הצו של האדם האחר. על זה אין ויכוח. 

הבעיה היא בפרקטיקה: אני מאוד מפחד שההארכה תהיה יד קלה על ההדק. המפקחים יגידו: אולי האדם זה מסוכן, אולי אנחנו משחררים עכשיו אדם והאחריות תהיה עלינו? במקרה כזה, מכיוון שיש אפשרות להאריך, הם ירצו להאריך. לעומת זאת, המסוכן היותר כבד מסתובב בחוץ, ואפילו שיש הערכת מסוכנות גבוהה לגביו, אי-אפשר לעשות לו כלום, כי הוא לא נמצא במצב של הארכה. לגביו צריך נסיבות מיוחדות שירשמו. 

אני חושב שצריך נסיבות מיוחדות שירשמו גם לגבי הארכה. לכן, אם אני מבטל את עניין ההארכה, זה אולי הגיוני יותר, כי אומרים שאין הבדל בין הארכה לבין אדם שנמצא ברחוב. אני לא רוצה הארכה, אני רוצה דיון מחודש בגמר הצו. 

דפנה ביינוול:
אם הוא לא ביצע עבירה, אין זכות לעשות הערכת מסוכנות. 

אפרת רוזן:
אמרנו שאפשר לתת הערכת מסוכנות אחרי שנים, אבל מטעמים שיירשמו. 

דפנה ביינוול:

איך נגיע לאדם, אלא אם כן הוא ביצע עבירה?

עמית מררי:

נניח אם יש תיק שלא הוגש. 

לילה מרגלית:

באופן עקרוני אני מסכימה שנדרשים תנאים מחמירים מאוד להארכת הצו. אני רק חושבת שאפשר לקבוע תנאים מחמירים מאוד להארכת הצו בלי לפתוח את האפשרות להחיל את הצו גם על כל מיני אנשים שכרגע הם לא במסגרת הזאת. 

היו"ר מיכאל איתן:

השאלה היא אם המטרה של הגנה על הציבור אינה מאפשרת לטפל גם במי שכבר הוגדר כעבריין מין ויש לגביו הערכת מסוכנות גבוהה.

חגית לרנאו:

את זה כבר פתרנו. 

היו"ר מיכאל איתן:

כתבו "מטעמים מיוחדים". אני רוצה אותו דבר גם כאן. 

חגית לרנאו:

יש כמה בעיות. ראשית, מה קורה לאדם שהוא בלי צו ופתאום יש החלטה שהוא מסוכן?

היו"ר מיכאל איתן:

השאלה היא אם אפשר להפעיל צו פיקוח מטעמים מיוחדים שיירשמו גם לגבי אדם שאיננו בצו פיקוח. למה אני צריך הארכה? על-ידי הורדת ההארכה אני דורש גם כאן טעמים מיוחדים שיירשמו. 

חיים שמואלביץ:
האדם מסתובב בחברה. הוא לא עבר עבירה, הוא לא הורשע בעבירה. 

היו"ר מיכאל איתן:

אם הוא לא הורשע, הוא לא באוכלוסייה שלי. הוא הורשע לפני חמש שנים. למה אני לא יכול להטיל עליו צו? אפשר, מטעמים מיוחדים?

חיים שמואלביץ:
לפי מה? לפי רכילות, מישהו שיגיד שהוא חושב שהוא מסוכן? מי יגרום להליך? זה יגרום לעיוות.

היו"ר מיכאל איתן:

אולי אני לא מבין נכון. קבענו שגם עבריין מין שהשתחרר ואין לגביו צו פיקוח, ואחרי שלוש שנים התעורר חשד לגביו – מטעמים מיוחדים בית המשפט יכול לקבוע דיון ולקבוע צו. 

אפרת רוזן:

בעניין הזה דיברנו על טעות, כשבמקרה שלא ביקשו את הצו, למשל. הכוונה היתה שלא לסגור את האפשרות אחרי כמה חודשים. לכאורה זה מאפשר גם את הסצנריו הזה. 

דפנה ביינוול:

זה עניין של כמה חודשים, לא של שלוש שנים. 

קריאה: 

אולי נפתח תיק במשטרה ולא הוגש כתב אישום? נניח שעלו חשדות, שיעשו הערכת מסוכנות. 

טלי עדן:

אנחנו רוצים למנוע עבירות. את אומרת שצריכה להתבצע עבירה כדי שיטילו פיקוח. 

היו"ר מיכאל איתן:

רבותי, אנחנו לא מסונכרנים. זאת אחת הבעיות. לכן יש לנו יועצת משפטית. היא בקיאה, היא מסנכרנת. היא אומרת שהמצב של החוק היום הוא שאפשר לקחת עבריין מין גם חמש שנים אחרי שהוא שוחרר ולא היה עליו פיקוח ולא היה עליו כלום. יש לו רק הכתם הזה של עבריין מין. אפשר ללכת אתו לבית משפט ולהגיד: לאדם הזה יש רמת מסוכנות גבוהה ואנחנו מבקשים צו פיקוח עליו. זה דבר מאוד מרחיק לכת, אבל הוא קיים. 

אפרת רוזן:
אבל עם הארכה של הצו זה פשוט יותר. אם הצו בטל אחרי חמש שנים, כבר יש טעמים מיוחדים, כי היה פיקוח בעבר. 

חיים שמואלביץ:
אני חושב שלסעיף הזה אין מקום. או רק לתקופה קצרה. 

נורית זיו:

יש לו מקום, לכמה חודשים. 

היו"ר מיכאל איתן:

לא  לתקופה קצרה. יש לו מקום, בתנאי שבתי המשפט יעשו בו שימוש בצורה נאותה. יש לו מקום גדול. זה חוק שנועד למנוע. לא נגדיר כל אדם כעבריין מין, אלא רק את הקבוצה שיש בה שיעור רצידיביזם גבוה ונזק גבוה, אלו שני המרכיבים. אם אומרים שבקבוצה הזאת יש סיכון, אז גם אם האדם לא היה תחת צו פיקוח שלוש שנים, ופתאום הוא חשוד, ואין ראיות מספיקות אבל יש חשד גדול מאוד, והוא גם עבריין מין מאותה קבוצה – באים לבית המשפט ועושים הערכת מסוכנות, ואנשי המקצוע אומרים שהוא במצב נפשי כזה שיש סיכוי שיבצע עבירה. מה הבעיה? אנחנו רוצים שהוא יהיה בפיקוח או לא? על זה כבר התווכחנו. 

יצחק קדמן:

אני מציע עיקרון כזה: גם בנושא ההארכה וגם בנושא הטלת פיקוח על אדם שלא היה בפיקוח, יש לאפשר קיומה של פרוצדורה כזאת אך יש להקשות מאוד. 

היו"ר מיכאל איתן:

כתבנו. 

אפרת רוזן:

אבל הוא עדיין רוצה לאפשר הארכה.

היו"ר מיכאל איתן:

לא, אני לא רוצה הבחנה בין השניים. בהארכה עלולה להיות יד קלה על ההדק. 

אפרת רוזן:
אז נאריך את תקופת הפיקוח. אם אתה לא מאפשר להאריך את הצו, נקבע יותר מחמש שנים.

היו"ר מיכאל איתן:

לא, שבכל חמש שנים יבקשו עוד חמש שנים. 

דינה להמן:

אז לא קוראים לזה "הארכה" אלא "בקשה"?

היו"ר מיכאל איתן:

כן, יבקשו.

לילה מרגלית:

אם ההצעה באה להבטיח שלא תהיה יד קלה על ההדק בהארכת הצווים, זו יכולה להיות הצעה טובה. אבל חשוב לקבוע מגבלת זמן כלשהי. היום אדם שעובר עבירה כלשהי – אחרי שבע שנים, על-פי חוק המרשם הפלילי, העבירה שלו מתיישנת, ועשר שנים אחרי ההתיישנות יש מחיקה. הוא זכאי לומר שאין לו עבר פלילי. צריך מגבלה. 

אפרת רוזן:

מצד שני דורשים טעמים מיוחדים רק להגיש את הבקשה אחרי חמש שנים, אני חושבת שזה מונע. 

לילה מרגלית:

עדיין. אדם שזכאי להגיד שאין לו עבר פלילי – לא יכול להיות שאפשר להגיש נגדו בקשה. זה לא מסתדר. 

אפרת רוזן:

הרציונלים שונים. 

היו"ר מיכאל איתן:

צריך לקבוע תקופת זמן, אני לא יודע איזו. 

אפרת רוזן:

אם יודעים שהאדם מסוכן, גם אחרי שבע עשנים, למה לא להטיל פיקוח? 

היו"ר מיכאל איתן:

אנחנו עוברים למקום אחר לגמרי, התחלנו את הדיון בהגדרה של עברייני מין, ואמרנו שמשום שהם עברייני מין אנחנו נוקטים אמצעי זהירות. לא הלכנו רק על ממד הזהירות. אפשר היה לומר: נעביר חוק, נסרוק את כל האוכלוסייה המדינה, ונעשה בדיקת מסוכנות לכולם. בטח יש אנשים שביצעו עבירה ולא תפסו אותם, או הם מסוכנים בלי זה. נפעיל עליהם את החוק. 

אבל הקונצפט שלנו היה שהחוק הוא הגנה מפני עברייני מין. מדובר בעבריינים. לילה אומרת שלא הגיוני שנשתמש במונח "עבריין" לאין-סוף. זה דבר זמני, והחוק קובע שברגעים מסוימים הוא אינו תקף עוד, ואין להחיל אותו על אדם. נדמה לי שכשמגבילים את הסטטוס "עבריין", אפשר לשחרר אותו גם מהעניין הזה. 

אפרת רוזן:

אני אזכיר שיש חקיקות אחרות שבהן לא נצמדנו לרעיון הזה, למשל חוק מניעת העסקת עברייני מין במוסדות מסוימים. שם נקבע שלא מעסיקים עברייני מין במוסדות מסוימים כל החיים, אפילו אם הם לא מסוכנים. דוגמה נוספת, כשעשינו תיקון לחסד"פ על מאגר הדנ"א. אומנם קבענו אפשרות לצאת מהמאגר, אבל לא הצמדנו את זה לתקופת ההתיישנות. 

היו"ר מיכאל איתן:

את שוכחת שיש הבדל גדול בין מניעת מקום עבודה, שזו פגיעה קשה אבל דינה לא כדין ההוראות כאן, שלפיהן הוא צריך להגביל את התנועה שלו, את החופש לצאת מהבית, לפעמים, כשהגבלות על עבודה ממילא יש לו. הכול תוספות. אסור לו להסתובב במקומות מסוימים – אלו מגבלות עצומות, לעומת מניעת עבודה. כאן יש מניעת עבודה, ועוד הרבה דברים אחרים. אני מציע להיצמד לעניין העבריינות. ברגע שהוא לא עבריין, החוק לא חל עליו. 

נורית זיו:

אבל לפי החוק למחיקת הרשעות. 

ורד וינדמן:

אף פעם לא נצמדנו לזה, זה לא עונש, זה קשור למסוכנות. 

דויד כהן:

אבל שום דבר לא השתנה, הוא עדיין מסוכן באותה מידה.

עמית מררי:

מה ההבדל בין מקרה של הארכות לבין מקרה שהצו לא הוטל צו קודם?

ורד וינדמן:

אני מזכירה שבהמשך יש הוראה על מחיקה מהמרשם. היא נצמדת לפיקוח, לא להרשעה בעבירה פלילית. 

אפרת רוזן:
נכון. יש הוראה על מחיקה מהמרשם של מי שתחת פיקוח. הצעתי שם שתהיה יציאה, אם האדם זוכה או אם חלפו עשר שנים מיום שהוטל צו הפיקוח והוא לא עבר כל עבירה שהיא בתקופה הזאת. זה רק על המרשם. 

דפנה ביינוול:

אפשר לקבוע זאת גם כאן. 

נורית זיו:

ואם להצמיד, אז למחיקת הרשעות, ששם זה ההתיישנות ועוד עשר שנים. רק אז נמחקת הרשעה. 

דפנה ביינוול:

אז זה גם תלוי באופי העבירה. 

אפרת רוזן:

בסעיף 29 אנחנו משאירים את סעיף קיצור כמו שקבענו, אנחנו מוחקים את סעיף ההארכה ומפנים לסעיף לגבי הטעמים המיוחדים שיפורטו. אנחנו מוסיפים סעיף של תקרת מקסימום, שתיצמד למחיקת ההרשעות. לגבי הטעמים המיוחדים, אפילו לא צריך לומר שזה יחול. סעיף קטן (ג) נמחק. 

דויד כהן:

אבל אנס סדרתי נידון ל-30 שנות מאסר, הוא ישתחרר בלי מרשם פלילי. 

עמית מררי:

מתחילים לספור את התקופה מגזר הדין. 

דויד כהן:

כלומר, בתיאוריה אדם יכול להשתחרר בלי עבר. אלו האנשים המסוכנים ביותר. 

דינה להמן:


הספירה היא מרגע העבירה, וזה לא מתאים כאן. דווקא אצל פדופילים, זו בעיה. 

היו"ר מיכאל איתן:

תהליך מחיקת ההרשעות לא מביא בחשבון את תקופת המאסר?

נורית זיו:

לעומת התיישנות רגילה, מחיקת הרשעות היא זמן מוקצב אחרי שאין שום רישום פלילי.  רק אחר כך, קובעים עשר שנים. שבע שנים אחרי העבירה אין רישום פלילי. ההתיישנות היא לפי סוג העבירה.

לילה מרגלית:

לא, זה לפי תקופת המאסר.

נורית זיו:

ההתיישנות לא לפי תקופת המאסר. 

לילה מרגלית:

ההתיישנות לפי תקופת המאסר פלוס העבירה. 

נורית זיו:

לא, לפי סוג העבירה. תקראו מהחוק. 

היו"ר מיכאל איתן:

אני רוצה שהמנגנון ייבנה כך שאם אדם יושב עשר שנים בבית-הסוהר, הוא לא יוכל לטעון שאינו עבריין לצורך ענייננו. 

לילה מרגלית:

אני בטוחה בדברי: זה לפי תקופת מאסר ועוד תקופה נוספת. 

עמית מררי:

אני קוראת: "לא יימסר מידע לפי סעיפים 6-9 אם עברו מיום פסק הדין או ההחלטה התקופות המפורטות להלן: אם הוטל מאסר עד שנה אחת, התקופה שהוטלה ועוד שבע שנים. אם הוטל מאסר חמש שנים, התקופה שהוטלה ועוד עשר שנים...". 

היו"ר מיכאל איתן:


זה בסדר. 

נורית זיו:

זה גם אם לא נפתחו תיקים, לא רק מאסר. שני הדברים. 

היו"ר מיכאל איתן:

אז זה בסדר. 

לילה מרגלית:

מחיקה זו תקופה מוגזמת. מחיקה היא תקופת ההתיישנות ועוד עשר שנים. תקופת ההתיישנות יכולה להיות ארוכה מאוד: לפחות שבע שנים אם הוטל עונש מאסר, ומוסיפים לזה את עונש המאסר. גם אחרי שהיא התיישנה, בהקשרים מסוימים אדם זכאי לומר שאין לו כל עבר פלילי. לדעתי תקופת ההתיישנות מתאימה יותר כאן. 

נורית זיו:

איך יכול להיות?

לילה מרגלית:

לפי החוק. 

דינה להמן:

אנחנו מדברים על פיקוח. זה לא עונש. כל ההנחה היא שהאדם מסוכן אלא אם הוא בפיקוח, זאת ההנחה. אי-אפשר לומר שמשום שעברו שבע שנים הוא לא מסוכן, זה לא שייך. המסוכנות יורדת אם האיש בפיקוח, כעת רוצים לקחת את הפיקוח כי עברו שנים. זה בעייתי מאוד. 

היו"ר מיכאל איתן:

אבל בכל הכבוד, אנחנו רוצים לקחת את הפיקוח, הוא לעולם ועד?

חגית לרנאו:

שבע שנים זה רק בעבירות הקלות. 

היו"ר מיכאל איתן:

אם לא תפסו אותו, כי אולי ביצע עבירה, אם לא תפסו אותו שנים, 

יצחק קדמן:

לא תפסו אותו כי הוא היה בפיקוח. 

היו"ר מיכאל איתן:

אבל עד מתי לא נותנים לו צ'אנס? לעולם ועד ?
דינה להמן:

אדם פדופיל, הוא מסתובב ליד גני ילדים ובוחר את הקורבנות, אנחנו מכירים את זה. אם יש פיקוח, הוא לא יכול להסתובב על יד גני ילדים חופשי. אבל ברגע שתוריד את הפיקוח זה מה שהוא יעשה. זאת הבעיה של האנשים האלה. זה קצת מלאכותי להתנות זאת בשנים שעברו. צריך הערכת מסוכנות.  

לילה מרגלית:

אם כל החוק היה עוסק בהרחקה מפארקים או במוסדות של קטינים, בסדר, אבל החוק חובק עולם. 

דינה להמן:

צריך טעמים מיוחדים. 

דויד כהן:


אתן מקרה עוד יותר קיצוני, ממקרים בשטח. כל תקופת הרישיון האדם לוקח תרופה. עשר שניות אחרי שתם הפיקוח הוא מפסיק, ואחרי עשרים שניות הוא מבצע עבירת מין. זה קורה. זה לא יכול להיות קשור לדבר מלאכותי. טכני. האדם לא משתנה בהתאם ללוח הזמנים של המחוקק, אין מה לעשות. 

לילה מרגלית:

אז תקבעו מאסר עולם. 

דינה להמן:

הפיקוח מאפשר לא לתת עונש כזה. 

היו"ר מיכאל איתן:

רבותי, זה כמו הקשר הגורדי. אני רוצה שזה יהיה 20 שנה מיום השחרור. זה יהיה הגג, אם הוא לא נתפס. במשך עשרים שנה אפשר כל הזמן לגשת ולבקש הארכות, כל חמש שנים. השופט יכול לתת חמש שנים לכל היותר. אם עברו 20 שנה, גם אם הוא עדיין מסוכן, ניתן לו ללכת. אם הוא ישב עשר שנים בבית-הסוהר, זה יהיה 30 שנה. 

יצחק קדמן:

אז צריך להחזיר את סעיף 29, את מה שנמחק, לפי מה שאתה אומר.

היו"ר מיכאל איתן:

לא צריך לתת אפשרות להאריך. אין הארכה. עשינו עסקת חבילה. בעינינו האדם הזה נחשב עבריין, באופן תיאורטי. אנחנו מגדירים אותו כאוכלוסייה שעליה החוק הזה חל, מתקופת שחרורו ועוד 20 שנה. לגבי כל האוכלוסייה הזאת אומרים שבמשך 20 שנה אפשר לבקש צו פיקוח. אם זה מתבקש מייד, זה אוטומטי, אם זה לא מייד, זה מטעמים מיוחדים שיירשמו. גם בשנה ה-19 יהיה אפשר לבוא לאדם – אדם ש-19 שנה הסתובב ולא היה עליו צו פיקוח – ולומר שיש עוד שנה, ובשנה הזאת רוצים צו. אם בית המשפט ישתכנע, הוא ייתן צו לשנה. 

יצחק קדמן:

הוטל על אדם צו לחמש שנים. 

היו"ר מיכאל איתן:

היועץ המשפטי מגיש צו חדש. 

יצחק קדמן:

נניח שהאיש עדיין מסוכן, עדיין בתוך 20 השנה שלא עברו, איזה מנגנון יהיה? 

היו"ר מיכאל איתן:

אותו מנגנון שחל על כל אחד מאוכלוסיית האנשים האלה. 

אפרת רוזן:

קצין הפיקוח יגיד לנציג היועץ המשפטי לממשלה, והוא יגיש בקשה. 

היו"ר מיכאל איתן:

צו לעוד חמש שנים. 

יצחק קדמן:


צריך טעמים מיוחדים כאן?

היו"ר מיכאל איתן:

כן, צריך טעמים. למה להאריך זה שונה מלתפוס אותו ברחוב ולהגיד: אנחנו רוצים שהתיק ייפתח מחדש, והשופט ישמע הכול מחדש. אני לא רוצה מנגנון הארכה אוטומטי. אז מבקש לפתוח מחדש את הכול. אבל עשיתי עסקת חבילה: גם אם הוא לא היה בפיקוח, יהיה אפשר לבקש צו. 

יצחק קדמן:

אבל זה לא רלוונטי לסעיף 26. 

רינת ויגלר:

נכון, צריך סעיף נפרד לכל זה. 

ורד וינדמן:

מדוע נדרשים טעמים מיוחדים? יודעים שהוא מסוכן. 

היו"ר מיכאל איתן:

כך אני בונה את כל הקונצפט: יש אוכלוסייה שהחוק מכוון אליה, אוכלוסיית עברייני המין. 

טלי עדן:

קוראים לזה "עבריינים מועדים". 

היו"ר מיכאל איתן:

עוד לא קבענו שהם מועדים. לא אמרנו שהם מועדים, אמרנו "עברייני מין". עוד מעט נגדיר את האוכלוסייה. לגבי האוכלוסייה הזאת החוק חל ו-20 שנה הם בתוך ההגדרה, גם אם לא ביצעו שום עבירה. ב-20 השנה האלה הם עלולים להיקרא לבית המשפט כי יבקשו שיוצא נגדם צו פיקוח. בית המשפט יחליט. 

אין הבדל אם הם היו אי פעם בצו פיקוח, או הם עדיין בצו פיקוח. השופט יבחין את ההבחנות האלה. אנחנו לא קובעים שום הבחנות, אנחנו מניחים שהשופט יסתכל על התיק ובאופן הכי טבעי הוא יגיד: אם הוא בפיקוח, ואומרים לי את זה, אולי אני צריך להיות רגיש יותר לדברי המפקחים, שיום יום עומדים אתו בקשר, לעומת מקרה של מישהו שתפסו אחרי 15 שנה ורוצים לבקש צו. החוק לא קובע שום הבחנות כרגע. 

רינת ויגלר:

כל הבסיס של החוק הוא הערכת המסוכנות. הנימוקים המיוחדים שיירשמו הם לגבי עניינים טכניים, זאת היתה המטרה. הקונצפט המקורי היה שצו הפיקוח יוטל סמוך לאחר גזר הדין ככל האפשר. בסעיף 26(ג) אפשרנו מועד מאוחר יותר, בקצת, בנימוקים מיוחדים. 

עם זאת, גם ההארכה שקבועה בחוק אינה אוטומטית. הבסיס לה הוא לא נימוקים, אלא הערכת מסוכנות, שקובעת סיכון. לכן זה מופיע כאן בצורה הדרגתית. קודם כול צריך להתקיים נושא המסוכנות. בין שזו הארכה ראשונית סמוך לגזר הדין ובין שלא, זאת הקונצפציה. בהארכה השנייה כבר צריך סיכון גבוה יותר. אני חושבת שאפשר להלביש את התפיסה שלך על סעיף 26. 

היו"ר מיכאל איתן:

אני מסכים עם המסר שאת מעבירה. אני לא מסכים שזה ייעשה על-פי הערכת המסוכנות, אלא זו הנחיה שאנחנו נותנים לשופט. אם אני מבין נכון, את אומרת שהמילה "טעמים מיוחדים" לא מתאימה לנו, זה לא שייך לנושא, כי שם מדובר בעניינים טכניים, של שכחה, למשל. נפריד את זה. 

עכשיו מדברים על משהו אחר. אני למד ממך שמה שאת אומרת צריך להיאמר לשופט. אומרים לו: בפעם הראשונה תפעיל בקלות רבה יותר את צו הפיקוח. בפעמים הבאות תהיה זהיר יותר. זה מה שאומרים לו. הפעמים הבאות מבחינתנו הן או הארכה או התחלה חדשה, אחרי חמש שנים. בשני המקרים נדרשת רמת זהירות גבוהה יותר מהפעם הראשונה. תרגמו את זה איך שאתם רוצים ותקבעו את זה בחוק. 

יצחק קדמן:

בלי להסתמך על סעיף הטכניקות. 

דפנה ביינוול:

אמרת "גג 20 שנה", וזה הגיוני לומר, זה אם במשך 20 השנה הוא לא עבר עבירת מין נוספת, כמובן, כי עבירה כזאת מפסיקה את המירוץ. 

לילה מרגלית:

צריך לשים לב: לפי מנגנון 20 השנה שנוצר כרגע, יכול להיות שהאדם, אם לא קיבל עונש מאסר – וזה יכול להיפתר אם נחיל את החוק על המקרים החמורים בלבד – או אם הוא ירצה עונש מאסר קצר, אולי יעברו גם תקופת ההתיישנות וגם תקופת המחיקה שלו, ואחרי 18 שנה יבואו אליו ולבקש פיקוח? זה יכול להיות תיאורטית, אני מקווה שזה לא יקרה. 

היו"ר מיכאל איתן:

אנחנו נפעיל את החוק במקרים החמורים יותר, אבל תיאורטית אני לא פוסל גם את המצב הזה. 

לילה מרגלית:

על-פי חוק המרשם הפלילי העבירה התיישנה  ונמחקה, ומבחינת אותו אדם אין לו עבר פלילי. לעומת זאת, לפי החוק הזה עדיין אפשר לבקש להטיל עליו מגבלות. זה לא מתקבל על הדעת. 

יצחק קדמן:

למה? הוא יכול להיות בלי עבר פלילי ומסוכן. 

אפרת רוזן:
מכיוון שדורשים שיקול דעת דווקני מהפעם השנייה, סיכון גבוה בעצם, את בעצם מציעה שנוותר על האנשים שהם סיכון גבוה לחברה רק משום שזה נמחק. אנחנו מגבילים בתקרת מקסימום ודורשים שיקול דעת מיוחד. 

לילה מרגלית:

אם מקבלים 20 שנה כרף, לפחות צריך לכתוב: 20 שנה או קודם לכן, אם נמחקה העבירה. 

חגית לרנאו:

ההיצמדות לחוק המרשם הפלילי נותנת את אלמנט החומרה. בכל זאת יש עבירות מין פחות חמורות מאחרות. 

אפרת רוזן:

זה לא מה שמנחה אותנו בחוק הזה, המסוכנות מנחה אותנו. 

דפנה ביינוול:

לפעמים עבירת מין שנראית קלה מצביעה על אדם מסוכן מאוד. 

חגית לרנאו:

בכל זאת הנזק החברתי משתקף במעשה. 

יצחק קדמן:

מי שחושף עצמו בפני קטינים, זה נחשב עבירה לא חמורה. 

חגית לרנאו:

אונס זה חמור יותר, לא תסכים עם זה?

יצחק קדמן:

מי אמר? אם הוא עושה את זה כל יום בבית-ספר, נפגעים מזה עשרות ילדים, מה זה קשור?

רינת ויגלר:

אם לא יהיה סיכון גבוה, היד לא תהיה קלה על ההדק. 

לילה מרגלית:

צריך לשלב בין שתי התפיסות. כי 17 שנה זה במקרים הקלים, וזה יותר במקרים הקשים יותר.

היו"ר מיכאל איתן:

אז נלך לפי מחיקת עבירות. 

לילה מרגלית:

זה לא מספיק, כי אם האדם עבר עבירת תכנון ובנייה במהלך התקופה, לא נמחקת לו העבירה מלפני 20 שנה.

אפרת רוזן:

20 או שנה או מחיקת הרשעות. אבל לא התיישנות. 

יצחק קדמן:

מה המחיקה הכי מוקדמת?

לילה מרגלית:

17 שנה, אלא אם זה קטין, ואז זה פחות. 

היו"ר מיכאל איתן:

17 שנה זה מספיק. 

לילה מרגלית:

הפתרון האמיתי צריך להיות בהגדרת האנשים. אם נחיל את החוק רק על עבירות החמורות שבהן עונש המסר ארוך, תקופת המחיקה ארוכה יותר. 

היו"ר מיכאל איתן:

17 שנה, זה כולל מאסר?

לילה מרגלית:

אם יש מאסר של עשר שנים זה הרבה יותר, 30 שנה, משהו כזה. 

היו"ר מיכאל איתן:

נבדוק את זה שוב. 

יצחק קדמן:

שזה לא יכלול אנשים אחרי חמש שנים מהעבירה. 

היו"ר מיכאל איתן:

ההנחה שלנו היא שהמינימום הוא 17 שנים. 

לילה מרגלית:

אדם שלא היה במאסר, או היה לו מאסר קצר מאוד. 

אפרת רוזן:
נבדוק זאת לדיון הבא. כרגע ההנחה היא 20 שנה, אם נראה שאין הבדל משמעותי, נצמיד את זה. 

יצחק קדמן:

בכל מקרה, שזה לא ירד מ-17 שנה. 

רחל גרשוני:

לא ברור לי: זה חוק צופה פני עתיד, הוא לא קשור למחיקה. 

היו"ר מיכאל איתן:

אני מקבל, אם אדם זכאי שלא יזכירו לו שיש לו עבירה, למה שיהיה תחת הצו? הערך החברתי שעומד הוא זה: מה יותר טוב לי, שיזכירו לי את העבירה, או שיגידו לי שאסור לי ללכת בשמונה רחובות בעיר? 

רחל גרשוני:
המטרה של הגנה על הציבור צופה פני עתיד. 

היו"ר מיכאל איתן:

גם הפרסום הוא הגנה על הציבור. 

לילה מרגלית:

לדעתי הפתרון האמיתי צריך להיות מגבלה מבחינת חומרת העבירות. 

אפרת רוזן:

אני מסכמת את סעיף 29: נאפשר הארכה של צו הפיקוח אחרי שהוטל פעם אחת לחמש שנים, אבל נדרוש סיכון גבוה. 

היו"ר מיכאל איתן:

אין הארכה, יש בקשה. אפשר להגיש בקשות. החוק יאורגן מחדש. לא יהיה צריך להזכיר הארכה. במהלך התקופה אפשר להגיש בקשה לצו פיקוח, בין שהיה קודם צו כזה ובין שלא היה. 

אפרת רוזן:

נקבעת תקרת מקסימום ונבדוק עניין של מחיקת הרשעות, אם זו תקופה קרובה ל-20 שנה. סעיפים קטנים (ד)-(ה) נמחקים, הם לא רלוונטיים. 

אני קוראת את סעיף 30. הכוונה היתה להצמיד את זה למסמכים שנמצאים לפני מעריך המסוכנות כשהוא בא לתת הערכת מסוכנות.

עמית מררי:

חסר מידע מחוק המרשם הפלילי. 

רינת ויגלר:

לבית המשפט יש סמכות לבקש כל מידע שהוא צריך. אומנם נכון שלמעריך המסוכנות צריך להיות מכלול המידע, מה שיותר מידע. אך למה בית המשפט נזקק לכל זה? אין כאן שיקול דעת, בית המשפט לא יכול לקבל החלטה אלא אם יש לפניו כל המסמכים. 

אפרת רוזן:

כתוב "ככל שהם דרושים לצורך קבלת ההחלטה". 

רינת ויגלר:

זה מיותר מבחינת כמות החומר. 

אפרת רוזן:

אני לא רוצה לחייב את בית המשפט לקבל החלטות רק לפי הערכת מסוכנות. 

רינת ויגלר:

הוא תמיד יכול לבקש מה שהוא רוצה. הוא רשאי, אבל כאן הוא צריך. קודם כול, הוא לא צריך את ההרשאה, כי הוא יכול. בכל מקרה, כתבי "רשאי". 

אפרת רוזן:
למה לא לחייב?

טלי עדן:

כי הערכת המסוכנות הנוכחית היא הכי רלוונטית. זה יכול ליצור הטעיה. 

אפרת רוזן:
אם הוא רואה שהסיכון גדל עם הזמן, זה יכול להשפיע על תנאי הפיקוח. אני לא רוצה שבית המשפט יהיה חותמת גומי להערכת מסוכנות, שיהיו לו כל המסמכים. 

דפנה ביינוול:

כלומר, גם הצדדים מקבלים את החומר. זה לא יכול להיות אחרת בשיטה שלנו. 

דויד כהן:

הערכת המסוכנות צריכה להיות שקופה, זה רעיון. 

דפנה ביינוול:

אבל לחייב אותו לעיין בכל המסמכים? 

רינת ויגלר:

כשהוא מקבל החלטה הוא חייב להתייחס לכל החומר, ואם לא, זה בסיס לערעור? אם לא היה בפניו כל החומר, זה יהיה בסיס לערעור. אני לא רוצה בזה. 

לילה מרגלית:
אבל מצד שני אני לא רוצה שהתביעה תתעצל להביא חומר, או בית המשפט יתעצל. 

עמית מררי:

אם כותבים אחד לאחד את החומר של המעריך, צריך לכתוב "רשאי", כי זה מאוד רחב. זו חבית ללא תחתית. 

אפרת רוזן:

ואם משאירים את זה כך?

דפנה ביינוול:

אז "רשאי לעיין". אבל זה טריוויאלי, תמיד בית המשפט רשאי. 

דינה להמן:

צריך לכתוב שההחלטה צריכה להתבסס על כל אלה, ולהשאיר פתח שהשופט יכול להחליט גם אם לא היה בפניו מידע מסוים. 

לילה מרגלית:
"רשאי" – ו"חייב", אם ביקש זאת הצד השני. 

אפרת רוזן:

הנוסח עכשיו אומר שצו הפיקוח חייב להיות אחרי שבית המשפט ראה את הערכת המסוכנות. זה תמיד קיים. רצינו שיהיו בפני בית המשפט עוד דברים, כדי שלא יהיה חותמת גומי. 

נורית זיו:

בית המשפט יכול לבקש מה שהוא רוצה. הוא לא צריך את הנוסח הזה כדי לבקש זאת. 

דינה להמן:

צריך להשאיר פתח קטן, אבל אני בדעה שצריך לפרט את המסמכים הנדרשים לצורך דיון כזה. 

נורית זיו:

שתהיה לו אפשרות לבקש, אבל לא לחייב. 

עמית מררי:

דוחות לפי כל דין – זה דבר לא מוגדר. 

נורית זיו:

אם יהיה תיק ישן מאוד, ובכל זאת הערכת המסוכנות גבוהה, וקרתה תקלה ואין פרוטוקול של התיק הישן. אז מה?

דפנה ביינוול:

זה בסיס לערעור? 

חגית לרנאו:

בחוק המעצרים אומרים שלדיון מעצר יובא החומר הקודם, וכתוב שעצם זה שלא הובא חומר קודם זה לא עילה לערעור כשלעצמו. אפשר לתקן את זה. אבל הבסיס הוא שחובת המדינה להביא את המידע, כדי שנוכל לעיין בו. 

נורית זיו:

אם יש כתב אישום מלפני 20 שנה, תהיה חובה להביאו?

דינה להמן:


אפשר: "לצורך דיון יהיו המסמכים... אך רשאי בית המשפט להחליט...". 

רינת ויגלר:

ולפחות להגביל את הרלוונטיות להליך הזה. למשל תסקיר – זה לא כל תסקיר מהעבר. 

אפרת רוזן:

כתוב: "ככל שהם דרושים לצורך קבלת החלטה". 

רינת ויגלר:

גם הדוחות הסוציאליים צריכים להיות רלוונטיים לעניין הנידון. 

רחל גרשוני:

זה כתוב, "ככל שהם דרושים לצורך קבלת החלטה". 

ורד וינדמן:

אפשר לכתוב שבית המשפט יכול לקבל החלטה בהיעדר אחד מאלה. 

אפרת רוזן:

אני מעדיפה שברירת המחדל תהיה שזה יהיה בפניו. בסדר. 

היו"ר מיכאל איתן:


יפה. הרגשתי שתגיעו לזה בלעדי. 

לילה מרגלית:
עוד עניין: יש שתי גרסאות לסעיף 30(3).

אפרת רוזן:

זה מקובל עלי: "תסקירים לגבי העבירות שבהן הורשע". 

דויד כהן:

אבל אם יש לו עבר של התמכרות, ויש התייחסות לניסיונות טיפול שעבר, נניח שניסו לטפל בו ולא הצליחו, זה רלוונטי.

רינת ויגלר:

זה יהיה בהערכת המסוכנות, זה יהיה במקומות אחרים. 

אפרת רוזן:

משום שמעריך המסוכנות רואה הכול, אני לא בטוחה כמה זה חשוב כאן. 

דויד כהן:

אבל זה מה שאמרנו: כל מה שמעריך המסוכנות רואה צריך לראות השופט. 

רחל גרשוני:
אמרת שאת רוצה את זה. 

היו"ר מיכאל איתן:

מי עושה הערכת מסוכנות? 

דפנה ביינוול:

לא נפתח את זה עכשיו. 

אפרת רוזן:

אחד מבעלי המקצועות שקבענו: פסיכולוג, עובד סוציאלי, 

היו"ר מיכאל איתן:

יכול להיות שנקבל הערכת מסוכנות וגם תסקירים בכתב של קצין מבחן. אולי קצין המבחן יציג דברים שונים ממה שמופיע בהערכת המסוכנות. 

דויד כהן:

כי הוא לא יהיה מעריך מסוכנות מוסמך בהכרח. 

היו"ר מיכאל איתן:

לכן אני מעדיף שהשופט יראה את שניהם. 

רחל גרשוני:
נכון, זו תמונה יותר מלאה. 

היו"ר מיכאל איתן:

אז הגרסה היא לאו דווקא "בקשר לעבירות שבהן הורשע".  

אפרת רוזן:

אז תשווה לכל המסמכים שמעריך המסוכנות רואה, אם זאת הגישה. 

טלי עדן:

מה זה רלוונטי? אם היה משהו בגיל 16?

היו"ר מיכאל איתן:


הלאה. 

אפרת רוזן:
אני קוראת את סעיפים 31-32. הרעיון היה שיש כמה סמכויות שתמיד קיימות לקצין הפיקוח ומעקב. הוא מפעיל אותן בהתאם לתנאים שנקבעו בצו הפיקוח. ההפעלה תהיה לפי התנאים שנקבעו. נתחיל מהרישה של 32(א). גרסה אחת היא שאלו סמכויות שתמיד קיימות לקצין פיקוח ומעקב, גרסה אחרת היא שזה נתון לשיקול דעת – בכל פעם בית המשפט יסמיך את הקצין לסמכויות ספציפיות. 

חגית לרנאו:

בהתאם לתנאי הפיקוח שייקבעו. 

לילה מרגלית:
אומרים לנו שבמקרים כרבים כשהסיכון פחות גבוה, תנאי הפיקוח יכולים להיות גם ללכת שיחות שבועיות אצל מטפל. באותם מקרים צריך את כל הסמכויות האלה? 

אפרת רוזן:

לכן כתבנו: "לצורך מילוי תפקידיו". אפשר להוסיף "כפי שנקבע בצו הפיקוח". 

נורית זיו:

לא, צריך לקבוע להם סמכות על-פי חוק. 

דפנה ביינוול:

זה ברור, אלו הסמכויות הכלליות. 

לילה מרגלית:
צריך לעגן את זה בחוק ולקבוע בצו הפיקוח אילו מבין הסמכויות מופעלות. 

היו"ר מיכאל איתן:

אין לי התנגדות שכל הסמכויות ייקבעו בחוק, אך הן יופעלו בכל פעם על-פי הוראת בית המשפט, על-פי הצו והוראת בית המשפט. אין כאן שריף שיכול בכל רגע לקחת את מה שכתוב בחוק ולהשתמש בכל הארסנל. הוא יפעל על-פי מה שבית המשפט יאשר לו בכל פעם. גם בית המשפט לא יכול לתת לו אלא מה שכתוב כאן בחוק. 

אפרת רוזן:
יש תנאי פיקוח שהם חובה, חייבים להטיל אותם תמיד, למשל ההתייצבות לפני קצין פיקוח ומעקב. הגיוני שזו סמכות שתמיד תהיה קיימת, ולא בכל פעם לכתוב אותה. 

היו"ר מיכאל איתן:

אני לא רוצה להיכנס לזה, למה שחובה ומה שלא חובה, ולהקל על השופט. אני רוצה שהיד של השופט תרעד כשהוא כותב. הוא יכתוב שוב ושוב: חובה עליך להתייצב לפני קצין הפיקוח. אני לא רוצה לשחרר אותו מזה. יש לקצין זכות לקרוא לאדם – שהשופט יכתוב את זה בכל פעם. הוא יכתוב הכול בהחלטה. בכל החלטה הוא יכתוב מה הוא רוצה.

רחל גרשוני:

הוא יכתוב זאת בהחלטה המקורית של תנאי הפיקוח, ולא שכל פעם שהוא ירצה להשתמש באחד מאלה הוא יכתוב. בסדר.

אפרת רוזן:
אנחנו עדיין בסעיף קטן (א). המבחן הוא כדי לוודא שעבריין המין עומד בתנאי הפיקוח והמעקב. הפנו את תשומת לבי שבאמת הרציונל של פיקוח ומעקב הוא לא רק למצוא אם הוא עושה עבירות אלא גם להרתיע. לכן כדאי לשנות את המבחן ל"במידה הנדרשת כדי למנוע עבירות...", שזה גם המבחן שמופיע לאורך החוק. 

נעבור על הפסקאות. בפסקה (2) יש שתי גרסאות. 

יצחק קדמן:

לגבי פסקה (2), בכל מקרה כשכתוב "בני משפחתו" אני מבקש שייכתב "בני משפחתו הבגירים". אני לא רוצה שיתעסקו עם הילדים הקטנים שלו. שלא יתחילו לתחקר אותם. 

נורית זיו:

אני מבינה את מה שאתה אומר, את ההגנה על קטינים, ויש בזה היגיון. יחד עם זה, לפעמים מי שמסביב שומר את הסוד, ואם לא תשאל את האדם הנכון, שזה הקטין, לא יהיה המידע. 

היו"ר מיכאל איתן:

זו חקיקה שמדברת על אפשרות לחקור ילדים על עבירות מין במשפחה. אתה מציע שאם קצין הפיקוח יחקור ילדים, הוא יעשה זאת דרך חוקרים מיוחדים? 

חיים שמואלביץ:
אחד מאנשיו יהיה חוקר ילדים. 

יצחק קדמן:

זה קיים גם בדברים אחרים, לצערי. היתה תאונת דרכים, בא חוקר ביטוח וחקר ילדים. הם לא צריכים להיות מעורבים. הם לא הקורבנות. 

דינה להמן:

הם אלו שבסיכון. 

היו"ר מיכאל איתן:

אתה בסתירה פנימית. החוק נועד להגן על אלף ילדים, ואתה מגן על ילד אחד. אולי משום שאנחנו יוצרים אי-נוחות לגבי ילד אחד אנחנו מצילים הרבה ילדים אחרים? אני הולך אתך, צריך להגן על הילדים, שלא סתם יבלבלו להם את הראש, אלא יעשה זאת אדם שיודע את תפקידו. הוא יסנן. הוא גם יגיד לקצין מה לא לשאול ובמה לא להתערב. אבל הזכות לשאול – אי-אפשר לשלול אותה בשם ההגנה על הילדים. 

אפרת רוזן:

במקום מנגנון של חוקרי ילדים, אפשר להסמיך חלק מקציני הפיקוח לטפל גם בילדים. 

דפנה ביינוול:

כמו שופט נוער. אבל נקבע קטינים עד גיל 14, לא עד גיל 18. 

דינה להמן:

אנחנו לא בשלב של חוקרי נוער. מדובר באיסוף אינפורמציה ראשוני. 

היו"ר מיכאל איתן:

המעשים בשטח שונים מהמילים. מה זה "איסוף אינפורמציה". 

דינה להמן:

הצעתי שייכתב "כל אדם", כי אני רואה בדמיוני גננת בגן, שרואה אדם שמסתובב שם. אפשר לשאול אותה שאלות. גם הילדים בגן יכולים להגיד שזה האדם. 

היו"ר מיכאל איתן:

אנחנו מדברים כאן על הילדים של האדם. 

דינה להמן:

יש גרסה "לקבל מידע מכל אדם" ולא לפרט "בני משפחתו". 

היו"ר מיכאל איתן:

"כל אדם" זה גם קטינים, גם ילדים. דנים בשאלה איך מגינים על ילדים מפני שאלות והתערבות של קצין הפיקוח. זה הנושא, לא גננת ולא כל אדם. אם לעבריין המין יש ילדים, איך מונעים מצב שבשם הרצון לפקח על עבריין המין פוגעים בנפש הילדים שלו? זאת הסוגיה. 

חיים שמואלביץ:
צריך שלאחד מאנשי הפיקוח תהיה הכשרה, אבל לא צריך להביא חוקר ילדים של המשטרה בשביל זה. זה לא הגיוני. מישהו מצוות הפיקוח יעבור הכשרה. 

היו"ר מיכאל איתן:

נכתוב: "ובלבד שעבר הכשרה של חוקר ילדים".

אפרת רוזן:

לא, הכשרה מיוחדת. 

לילה מרגלית:
זה מצב בעייתי מבחינת הילד. להפוך את הילד למרגל?

היו"ר מיכאל איתן:

מי יודע איזו הכשרה עובר חוקר ילדים? תגידו לי מה זה. איך מכשירים פסיכולוג או עובד סוציאלי שהתקבל לעבוד במשרד העבודה והרווחה? כמה זמן הקורס שלו?

טלי עדן:

שנתיים. 

היו"ר מיכאל איתן:

גם אחרי שיש לו הכשרה? זה פגישות של פעם בשבוע? 

אסתי שדה:

זה מתפרש על פני שתי שנות עבודה, אחת לשבוע או אחת לשבועיים. זה כולל הדרכה, כולל השתלמויות. חוקרי הילדים שייכים לשירות המבחן לנוער. הם מוכשרים במיוחד בקורס. יש להם הדרכה וליווי. 

היו"ר מיכאל איתן:

באתי ליחידה, עד ליום שנותנים לי לטפל בילד הראשון, מה אני עושה?

אסתי שדה:

אתה צופה, מתלווה. 

היו"ר מיכאל איתן:


כמה זמן? 

נורית זיו:

דבורה הורוביץ אחראית על היחידה הזאת. היא תספר לכם את כל המידע.

היו"ר מיכאל איתן:

לא נראה לי שצריך שנתיים. 

אסתי שדה:

לא כדי להתחיל לעבוד. זה מתלווה לעבודה. 

דינה להמן:

לא חוקר ילדים צריך לשאול אם אבא יצא מהבית אתמול. 

יצחק קדמן:

קצין פיקוח שיעשה עבודתו כמו שצריך ולא ילך לפתרונות קלים לא צריך להזדקק דווקא לילדיו של אותו האיש לצורך המידע שהוא אוסף. הכי קל לבוא לילדים ולשאול באילו האתרים אבא גלש בערב. אני לא רוצה לראות סיטואציה כזאת. אני מאמין שאפשר להגיע לפקח בלי לשאול את הילדים של האדם. מי שלא מסוגל למלא תפקיד של קצין פיקוח בלי לתחקר את הילדים של האדם, 

חיים שמואלביץ:
וילדים אחרים זה בסדר?

יצחק קדמן:

זה מצב אחר לגמרי. 

לילה מרגלית:
גם פקודת הראיות אדם לא יעיד נגד אביו. 

נורית זיו:

ואם ילד אחר במשפחה היה הקורבן? 

יצחק קדמן:

אם הם הקורבן, ממילא חוקר הילדים חוקר אותם. זאת לא השאלה. במקום לאסוף מידע כמו שצריך ילכו לילדים, זה הפתרון הכי קל. 

היו"ר מיכאל איתן:

יש כאן עניין שצריך לתת עליו את הדעת. בזמנו טיפלנו בשאלות של חקירת ילדים על-ידי המשטרה. הנושא הזה חייב את המשטרה בכל מיני מגבלות – בין השאר להודיע, ולא להודיע במגבלות. ואם המשטרה לא מודיעה, היא צריכה לפעול בפרוצדורה מסוימת. קצין הפיקוח, כשהוא רוצה לחקור ילדים, יש עליו מגבלות. הוא צריך לבקש את הסכמת ההורים של הילדים. 

ד"ר קדמן רוצה להוציא את הילד של החשוד מכל העניין. אם זה לא הילד שלו, יחולו כל המגבלות שחלות על המשטרה כשהיא רוצה לחקור ילדים. 

אפרת רוזן:

זו לא חקירה.

היו"ר מיכאל איתן:

ועוד איך זו חקירה. 

רינת ויגלר:

קבלת מידע. 

היו"ר מיכאל איתן:

גם המשטרה אומרת: אם תיתנו לנו את כל המידע, לא נחקור אתכם. 

רינת ויגלר:

זה לא יחול באופן אוטומטי, כל הכללים שיש לגבי חקירת ילדים. 

היו"ר מיכאל איתן:

אני אומר שוב: קצין הפיקוח, בכל הקשור לחקירת ילדים, צריך להיות כפוף לכל המגבלות. למשל, הוא יכול לשאול ילדים בלי לדבר עם ההורים? 

רינת ויגלר:

לדעתי לא.

טלי עדן:

זה בעייתי, הם קטינים. 

היו"ר מיכאל איתן:


הוא חייב לשאול את ההורים. 

דפנה ביינוול:

השאלה היא אם זה עד גיל 14 או עד גיל 18. גם מבחינת החוק יש הבדלה כאן. צריך להוציא ילדים עד גיל 14. 

היו"ר מיכאל איתן:

ההצעה שלי היא זאת: באשר לילדים של עבריין המין, נשחרר אותם לגמרי מהחובה. נקודה. הכוונה גם לילדים מעל גיל 14, נשחרר אותם.  

דויד כהן:

מה עם גילוי עריות?

היו"ר מיכאל איתן:

במקרים כאלה הם קורבנות, ואפשר לחקור אותם. המשטרה תחקור אותם. התפקיד של קצין הפיקוח הוא לא לגלות עבירות. אם יש חשד לביצוע עבירה, המשטרה חוקרת בלי קשר לקצין הפיקוח. 

דפנה ביינוול:

גם את הילדים של הקורבן, נכון. 

היו"ר מיכאל איתן:

עכשיו מדברים על משהו אחר: הרגלים, דברים שאינם כדי ביצוע עבירה אלא יש בהם רמות של מסוכנות, התראה, איתותים על יכולות לבצע עבירה. אנחנו יכולים לעשות את ההבחנה ולומר: נשחרר את הילדים של האדם בכלל. שנית, לגבי ילדים בכלל, יחולו על הקצין המגבלות שחלות על חקירת ילדים על-ידי המשטרה. אי-אפשר לדבר עם הילדים בלי להגיד להורים. 

לילה מרגלית:
לפי הגרסה הראשונה הוא יכול לפנות לאנשים בשכונה ולדבר אתם? יש הבדל בין פנייה לגננת כשיש מישהו בחוץ ורוצים לקבל מידע מהגננת, לבין מתן סמכות לקצין הפיקוח לדבר עם אנשים ולברר על אודות פלוני אלמוני באופן שפוגע בפרטיותו. 

רחל גרשוני:

זה כדי למלא אחר המטרות שלו. 

נורית זיו:

מה, הוא ישאל ברחוב אם הוא מכיר את האדם? 

היו"ר מיכאל איתן:

אני חושב שהוא רשאי לקבל מידע מכל אדם. לא רלוונטי לעשות רשימה. 

לילה מרגלית:
זה רלוונטי. מה הוא יכול להגיד לשכן? הוא בא לשכן, מה הוא אומר לו?

דינה להמן:

הוא שואל דברים שקשורים לפיקוח, מתי יצא מהבית למשל. 

רחל גרשוני:

זה מנוסח כך שזה רק במידה הנדרשת כדי למלא אחר כל המטרות. 

היו"ר מיכאל איתן:

הוא יקבל מידע מכל אדם ככל שזה קשור לביצוע תפקידו וביצוע הוראות בית המשפט. 

חגית לרנאו:

אולי: "תוך שמירה מידית על פרטיותו". צריך לשים גבול כלשהו. לא יכול להיות שהקצין ירוץ לכל מקום שהאדם הזה נמצא בו. בכל מקום שיש קצין פיקוח, והוא יבוא במדים כנראה, וזה יעורר סערה. 

אפרת רוזן:

ברור שזה כדי למלא אחר תנאי הפיקוח, כתבנו. 

היו"ר מיכאל איתן:

אני מוכן להוסיף: "ותוך שמירה על",

טלי עדן:

אולי "בתיאום עם עבריין המין". 

רחל גרשוני:

לא, להיפך. 

היו"ר מיכאל איתן:

לא. "כפוף להתחשבותו במידת הפגיעה בפרטיותו של עבריין המין". 

דויד כהן:

זו בעיה טכנית. האנשים ישאלו את הקצין מיהו, והוא יגיד שהוא קצין פיקוח על עבריינים. מעצם זה כבר יש פגיעה בפרטיות. 

היו"ר מיכאל איתן:

נכון, אין מה לעשות. הוא יצטרך לנקוט פעולות סבירות. 

לילה מרגלית:
ללכת למעסיק, לכל המכרים, ולומר שהוא קצין פיקוח ומעקב על עברייני מין? 

נורית זיו:

זה כל העניין. לנושא הילדים, בחוק הגנת הילדים קבעו כל מיני מגבלות שקשורות לחקירת ילדים. 

היו"ר מיכאל איתן:

גם אותי מטריד עניין הפגיעה בפרטיות. צריך למצוא לזה פתרון. 

דפנה ביינוול:

זו פעם ראשונה שמחוקקים חוק שהוא אחרי ההליך הפלילי. 

נורית זיו:

יש parole בארצות-הברית, מה ההוראות שם? זה על כל מיני עבירות. 

היו"ר מיכאל איתן:

כאן המצב הכי קשה. 

דפנה ביינוול:

והאדם ריצה את עונשו. 

היו"ר מיכאל איתן:

זה מצב מיוחד. כולנו יודעים על הפחד של הורים צעירים מפני עברייני מין. זה מגיע לרמות פחד כאלה שעם גפרור אפשר להדליק אותם ולגרום להם לאבד את שיווי המשקל שלהם. לא רק אלו שנפגעו, גם אלו שחוששים שהילדים שלהם ייפגעו. כבר ראיתי בעולם ששרפו בתים של עברייני מין כשפרסמו את כתובותיהם על מנת להגן על הציבור. 

נורית זיו:

שם מפרסמים כתובות, על-פי חוק. 

דפנה ביינוול:

וגם תמונה בסופר-מרקט. 

היו"ר מיכאל איתן:

כמובן, צריך להגן על הציבור, אבל אני לא רוצה לחיות במדינה שבה המון מוסת שורף בית וחלילה גם עושה דברים גרועים מזה. לא צריך לשחרר את היצרים לכיוון הזה. לכן גם בחקיקה המסר צריך להיות שאנחנו רוצים להגן על הציבור, ולעשות את זה תוך הקפדה וזהירות, כי אנחנו נותנים כאן כלים עצומים. הרי מאחורי המילים תהיה התנהגות אנושית. כשיבוא המפקח למעביד, 99.9% שהאדם לא עובד שם מחר. 

לילה מרגלית:
לא עובד בכלל. 

טלי עדן:

ואגב, אז רמת הסיכון עולה. לכן צריך לעשות את זה בעדינות. 

דפנה ביינוול:

נכון אם הוא בעבודה שמונה שעות, הוא לא בבית-הספר. 

היו"ר מיכאל איתן:

לכן אולי קצת הקלנו בדברים האלה, וצריך פיקוח כלשהו על המפקח, דרך בית המשפט. אולי לחייב את בית המשפט לתת לו אישורים במקומות שבהם יש פגיעה קשה בפרטיות? אני לא יודע איך לבטא את זה בחוק, אבל הייתי רוצה שלפני שהוא עושה פעולה מחויבת, שלא יחליט על דעת עצמו אלא ילך לבית המשפט ויסביר מה הוא צריך. 

חיים שמואלביץ:

זה בלתי אפשרי. 

יצחק קדמן:

אני חושב שזאת הערה נכונה. עיקר הפיקוח צריך להתבצע במגבלות שקצין הפיקוח, בהרשאת בית המשפט, יכול להגביל בהן את עבריין המין. לא  באיסוף רכילויות, איסוף מידע מהציבור. אני לא חשוד שאני לא רוצה להגן על ילדים, אבל אנחנו לא יכולים להביא למצב כזה שיהיה מרדף אחרי אנשים. מסתובבים עם התעודה של הקצין. לשוטר אפילו קל יותר, כי חושבים שאולי האדם איבד משהו ובאים להחזיר לו אותו. אבל עם התעודה הזאת מכתימים את כולם. אז שיהיו קצת יותר יצירתיים, אם צריך לאסוף מידע. לכן היה צריך להגביל את האפשרות לקבל מידע מהציבור, או להקטין מאוד את המעגלים שמהם אפשר לשאוב מידע או בכל מיני דרכים אחרות. זה לא פרקטי שעל כל תשאול ילכו לבית המשפט. 

היו"ר מיכאל איתן:

יש לי הצעה אחרת. אולי בפרקטיקה צריך לקבוע שהקצין הזה, קצין הפיקוח, לא יזדהה כקצין פיקוח. 

ורד וינדמן:

לא. 

היו"ר מיכאל איתן:

למה לא? כדי לדעת אם האדם היה על יד גן ילדים הוא לא צריך לומר שהוא קצין פיקוח על עברייני מין. הוא יכול לומר שהוא שוטר, בלש, למה קצין פיקוח?

רחל גרשוני:

זה תפקיד רשמי. 

דויד כהן:

אז צריך להיות קבוע בחוק מה הוא כן. 

לילה מרגלית:
אולי צריך לקבוע שלגבי שאלות על אותו אדם ספציפי הוא ישאל רק את בני המשפחה שגרים עם האדם, ויהיו הוראות אחרות לגבי שאלות אחרות, שאלות על אנשים מוזרים, בלי להתייחס לשם. 

רחל גרשוני:

זה מבוטא ב"תוך התחשבות". 

היו"ר מיכאל איתן:

אדם כזה – לאיזה אגף הוא שייך? 

יצחק קדמן:

אנחנו עוד לא יודעים. 

היו"ר מיכאל איתן:

נגיד איש שירות בתי הסוהר, איש משטרה, יבוא אלי וישאל אם ראיתי אדם מסוים – יציג תמונה מסוימת – כשהוא מסתובב בשעות הערב. אשאל מיהו, הוא יגיד שהוא מהמשטרה. למה הוא צריך להגיד לי: אני אחראי על פיקוח על עברייני מין. 

נורית זיו:

כי אם הוא לא מהמשטרה הוא לא יגיד שהוא מהמשטרה. ולא הוחלט שהוא במשטרה. 

היו"ר מיכאל איתן:

אז הוא יגיד שהוא משירות בתי הסוהר, או ממשרד הרווחה. 

נורית זיו:

כדי לרכך את הזיהוי יהיה אפשר לתת לו שם שאנחנו יודעים מהו, אבל השם לא יסגיר את התפקיד. לא ניתן להלביש עליו זהות אחרת. הסמכות שלו נבנית מהמקצוע שלו, מההגדרה שלו, הוא לא יגדיר עצמו כאחר. שיגיד שהוא מישהו אחר?

טלי עדן:

אני רוצה להציע הצעה אחרת: קודם כול לגבי מידע, אפילו מבני משפחה, אנחנו רואים שאנחנו מקבלים מידע לא נכון. הם מטשטשים ומטייחים. לגבי מעסיק, אפשר למשל לחוקק בחוק שקצין הפיקוח רשאי לעשות ביקורי פתע במקום העבודה, לבחון את הדברים מזווית אחרת. אבל אם יפנה למעסיק ויבקש פרטים, כמו שאמרו – האדם יפוטר, ויותר שעות יהיה בחוץ ורמת הסיכון תעלה. כך לגבי אדם שלא כל המכרים והשכנים יודעים עליו, יודעים בדיוק מה קרה. ברגע שאתה פונה לשכנים אתה יוצר מתח גדול בסביבה. 

אפרת רוזן:

כלומר להסתפק בגרסה א'.

היו"ר מיכאל איתן:

בתור אדם שיושב הרבה שעות מולכם ומול הרבה גופים, זה מסוג השאלות שנוגעות לאינטרסים הארגוניים וקשה לקבל חוות דעת אובייקטיביות. כל אחד מתאר לו איך זה יעבוד, ואיך הוא יצא לשטח, ומאיפה הוא בא. 

דויד כהן:

משנה איך הוא מציג עצמו, לא מאיפה הוא בא. 

היו"ר מיכאל איתן:

זה משנה. אם הוא שוטר אין בעיה, גם אם הוא משירות המבחן אין בעיה. לא צריך להוסיף כלום. אין לי בעיה. 

אסתי שדה:

אין אופציה שהוא יהיה משירות המבחן. 

נורית זיו:

למה? הצענו את משרד הרווחה, עם סמכויות. 

אפרת רוזן:

לא ניכנס לזה עכשיו. 

היו"ר מיכאל איתן:

למה לא נקיים את הדיון הזה עכשיו? בסופו של דבר נצטרך להחליט מי יעשה את זה, מה העמדות?

נורית זיו:

אני יכולה להסביר למה לא המשטרה. במשרד לביטחון פנים החליטו בזמנו שזה שירות בתי הסוהר. ששירות בתי הסוהר ינמק למה. 

היו"ר מיכאל איתן:

אני לא צריך נימוקים. מי מתנגד לשירות בתי הסוהר? 

חיים שמואלביץ:
שירות המבחן מתנגד, אבל הוא לא לוקח את זה על עצמו. 

היו"ר מיכאל איתן:

שירות המבחן, מי אתם חושבים שיעשה את זה? 

אסתי שדה:

אנחנו חושבים שהמשטרה צריכה לעשות את זה. 

היו"ר מיכאל איתן:

בסדר. אני לא רוצה לשמוע את הסיבות. גבירותי. מה דעתך, ד"ר קדמן?

יצחק קדמן:

מתוך כל הגורמים שמנויים כאן הגורם המתאים ביותר זו המשטרה. 

דפנה ביינוול:

גם אני חושבת כך. 

אליעזר כהן:

גם אני. 

היו"ר מיכאל איתן:

תסבירו לי למה לא משטרה. 

נורית זיו:

אין שוטר שנמצא ביחידה 20-30 שנה. אין חיה כזאת. כאן נדרשת מומחיות מסוימת מאוד. 

היו"ר מיכאל איתן:

מדובר על הקמת יחידה חדשה, תגייסו אנשים.

נורית זיו:

אין אנשים שהם לא ורסטיליים, שלא זזים.

דפנה ביינוול:

הנה, היחידה הכלכלית עוסקת רק בכלכלה.

דינה להמן:

אז הוא יעבור אחרי כמה שנים, ויכשירו מישהו אחר. 

נורית זיו:

אגב, לגבי היחידה הכלכלית: כשיש פיגוע כולם יוצאים מהתחנה, וכו'. 

היו"ר מיכאל איתן:

גברתי, למה לא להקים יחידה חדשה?

נורית זיו:

אני מסבירה. גם כשמקימים יחידה חדשה, הצרכים של המשטרה ותפיסת העולם של המשטרה הם שהשוטר שייך למשטרה והוא עושה את שלל התפקידים הוורסטיליים. היום הוא נדרש לדבר אחד, בעוד חצי שנה למשהו אחר, וכו'. 

דינה להמן:

ומה עם סוהר בבית-הסוהר? מה ההבדל?

נורית זיו:

בבית-סוהר זה לא כך. 

דפנה ביינוול:

מה עם תובע משטרתי? 

נורית זיו:

אני יכולה להסביר? לכן מבחינה זו הוא יהיה ורסטילי לצורכי הארגון, ויש התנגדות לזה שהאנשים יוגדרו רק לדבר מסוים ויהיו מחויבים לתפקיד מסוים כך וכך שנים. האדם הזה יעבור, גם בזמנים מסוימים, כשהארגון צריך זאת, כי אין די אנשים, וגם לתפקידים אחרים. אף-על-פי שהוא תובע ואף-על-פי שהוא במטה הארצי וכו', בכל זמן נתון עוברים. ואדוני יראה בתחנות, חלק מאנשי התחנה לא נמצאים כי הם עושים דברים אחרים שלא קשורים לתפקיד שלהם. 

היו"ר מיכאל איתן:

למה זה משונה? זה נימוק. זה נימוק ארגוני. 

דינה להמן:

בכל ארגון יש ניידות של עובדים. 

היו"ר מיכאל איתן:

המשטרה זה לא ארגון כמו שאת מכירה. 

דינה להמן:

לפיקוח צריך מי שמפקח. 

היו"ר מיכאל איתן:

בכל הכבוד, זה לא נימוק מופרך, אולי אפשר להתגבר עליו, אבל היא מסבירה: כל שוטר צריך קורס שוטרים, 

נורית זיו:

בוודאי, קורס שוטרים, קורס חקירות, יש מסלולים. כל שוטר עובר קורס שוטרים, גם תובע משטרתי. 

היו"ר מיכאל איתן:

אז את רוצה לשלוח אותם לקורס שוטרים? את המומחים האלה? הם מומחים. אלו אנשים שאנחנו דורשים מהם כישורים מיוחדים בתחומים של פסיכולוגיה. 

נורית זיו:

לא, אני יכולה להראות. אני רוצה להשלים את דברי. 

רחל גרשוני:

יש הכשרה מיוחדת. הם לא באים מתחום מסוים, כמו מומחי שיקום. 

דפנה ביינוול:
שם הם צריכים להיות פסיכולוגים. 

נורית זיו:

סברנו שמאחר שמדובר בנושא מאוד מקצועי, 

היו"ר מיכאל איתן:

עצרי רגע. מהם הכישורים הנדרשים מקצין הפיקוח הזה?

אפרת רוזן:

כרגע החוק דורש שזה יהיה עובד מדינה שקיבל הכשרה לכך, וקבענו שההכשרה תיקבע על-ידי השר לביטחון פנים. 

היו"ר מיכאל איתן:

זה שטויות. אנחנו מקדישים פה זמן לקשקושים ואת זה משאירים לשר לביטחון פנים. 

אליעזר כהן:

שאלתי מה המשרדים ממליצים, אומרים לי שהם המליצו לקחת את שב"ס. 

אפרת רוזן:

לא המליצו, זה מה שנקבע בסוף. 

היו"ר מיכאל איתן:

אני רוצה לדעת מה הדרישות המקצועיות מאותו אדם. "השר יחליט" – זו בעיני בושה לדיונים פה. אנחנו מתעסקים באלף פרטים ובדבר הזה אין לנו מה לומר, ואנחנו גם לא נותנים הנחיה לשר. מה אנחנו מתכוונים שהוא יחליט? זה צריך להיות בריון בעל יכולות פיזיות? עובד מדינה – מה זה עובד מדינה?

אליעזר כהן:

פסיכולוג, רופא. 

דפנה ביינוול:

זה לשיקום.

היו"ר מיכאל איתן:

אתם, אנחנו, כותבים חוק, רוצים לייצר מוסד חדש, ואת אחד מאנשי המפתח אנחנו לא מגדירים. אנחנו אומרים שיהיה עובד מדינה. מותר לו להיות חבר מרכז או אסור לו?

דפנה ביינוול:

אתה יודע למה כתבנו כך? משום שהיו מקרים שהתברר לנו שחוקרי ילדים הם בכלל לא עובדי מדינה אלא היו מעמותות. 

היו"ר מיכאל איתן:

בסדר, אבל מה בתוך עובדי המדינה? יש כל מיני עובדי מדינה. מישהו צריך לכתוב מה הכישורים של קצין הפיקוח. 

דפנה ביינוול:

כמו שעשינו בשיקום. 

היו"ר מיכאל איתן:

אולי לא צריך פסיכולוג. אולי צריך אדם בעל מיומנויות של לכידת עבריינים. 

דינה להמן:

אם תראה את הסמכויות של קצין הפיקוח תראה למה אמרנו, 

היו"ר מיכאל איתן:

מה את מציעה? מהם תנאי הסף?

דינה להמן:

בוגר תיכון, שעבר הכשרה לחיפוש, לחקירה, 

יצחק קדמן:


שעבר הכשרה במשטרה. אני סומך עליהם. 

היו"ר מיכאל איתן:

למה הוא צריך הכשרה? 

דינה להמן:

הוא צריך לדעת חיפוש, 

נורית זיו:

אלו הסמכויות. 

דפנה ביינוול:

מתוך זה היא מסיקה. 

נורית זיו:

יש חוקרי מכס וחוקרי מע"מ, חוקרים שקיבלו סמכויות. אז הם שוטרים? 

היו"ר מיכאל איתן:

נמאס לי מהעניין. אני רוצה להתייעץ עם מישהו אחר. אתם לא מדברים לעניין, אתם מדברים על התוצאה. את רוצה שזה יהיה במשטרה אז את מציגה את זה כך. תשתחררו מזה לרגע. קודם כול, איך אנחנו רואים את התפקיד, את הסמכויות? אם היינו צריכים לקחת אדם כזה לעבודה עכשיו, מה היינו כותבים בתנאי המכרז, לציבור? דרוש קצין פיקוח – שמה יהיה? נגיד שאנחנו ועדת הקבלה. נקודה שעלינו עליה היא שהוא צריך להיות רגיש לזכויות הפרט. נכון? צריך להבין את עניין הפרטיות. הוא צריך להיות בעל יכולת לחפש אינפורמציה. 

רחל גרשוני:

להכיר עברייני מין, מה הדפוסים שלהם. 

היו"ר מיכאל איתן:

יפה, הוא צריך גם הכשרה בצד הקרימינולוגי הספציפי של עברייני מין. 

רחל גרשוני:
הרגישות לזכויות הפרט זה לא דבר שאפשר לדרוש, צריך להכשיר אותו לכך. 

היו"ר מיכאל איתן:

אז אולי צריך משפטן? לא. 

רחל גרשוני:

הוא צריך לעבור הכשרה בדברים מסוימים. 

היו"ר מיכאל איתן:

אני לא מסכים למילה "הכשרה", עוד פעם הכשרה? לא רוצים להתמודד עם הבעיה ואומרים: אין בעיה, הוא יעבור הכשרה. מה צריך?

רחל גרשוני:

לא את כל הדברים שאתה מבקש הוא צריך מלכתחילה. 

היו"ר מיכאל איתן:

מה הוא צריך מלכתחילה? 

רחל גרשוני:

אם תדרוש את זה מלכתחילה, לא יהיו אנשים. לא כל האנשים ברשויות האכיפה יש להם ידע לגבי עבריינות מין. 

היו"ר מיכאל איתן:

מי דיבר על רשויות אכיפה? אני לא רוצה תוצאה, אני רוצה לדעת מי האנשים שמבצעים את התפקיד. אחר כך נראה לאיזה ארגון לשייך אותם. קודם נבדוק מיהם. מה קצין פיקוח צריך לדעת לעשות? הוא יעמוד בקשר עם שופטים, הוא יעמוד מול בית המשפט? אז יש צד אחד מול השופט, יש צד של חקירות, של עבירות מין, של זכויות פרט. 

אליעזר כהן:

הכול תחת כובע קצין משטרה. 

היו"ר מיכאל איתן:

ידע בחקירות. יכולת חקירה. 

יצחק קדמן:

יכולת להפעיל סמכות. 

היו"ר מיכאל איתן:

זה בכל תפקיד. האלמנטים המרכזיים הם אלה: לעמוד מול שופטים, להיות איש חקירות ולעקוב ולדעת ולאסוף מידע, להיות בעל התמחות ספציפית בנושא עבירות מין ולדעת עם מי הוא מתעסק, להיות רגיש לזכויות הפרט. אלה התכונות שהייתי רוצה מאדם כזה. אני חושב שזה מקובל על כולם. 

רחל גרשוני:

מתי הוא עומד מול שופט? 

היו"ר מיכאל איתן:

הוא מפעיל סמכויות מול בית המשפט. בית המשפט נותן לו הוראה, אבל זה לא מספיק. הוא צריך להיות בקשר עם בית המשפט כי הסמכויות שלו משתנות בהתאם לתפקידו. אולי צריך לשנות את הצו, אולי צריך עוד סמכויות, אולי בקשות ספציפיות. 

אפרת רוזן:

נציג היועץ המשפטי לממשלה מגיש את הבקשה. 

היו"ר מיכאל איתן:

אני מתקן: הוא לא מול השופט, אבל צריך להיות לו ראש משפטי באשר להבנת סמכויותיו על-פי החוק. הוא צריך להבין היטב את החוק, את הכלים שעולים מתוך החוק, את היכולת להפעיל את בית המשפט. 

דויד כהן:

כל זה לדרוש מאדם עם תעודת בגרות? אתה תלמד אותו את כל זה בקורס הכשרה מיוחד. 

יצחק קדמן:

שירות בתי הסוהר, משטרה, שירות מבחן – בכל המקומות האלה אפשר למצוא את התכונות האלה. לא הגעת לשום דבר.  

נורית זיו:

זה לא במשטרה. הם לא שייכים למשטרה. 

שחר הדר:

כל מה שאמרת רלוונטי לכל מי שיש לו תואר ראשון בקרימינולוגיה. 

היו"ר מיכאל איתן:

אני יכול לבודד את שני הדברים המרכזיים שלדעתי הם רלוונטיים: עבירות מין וחקירות. אלה שני הדברים שאותו אדם צריך לדעת. נתקדם. 

נורית זיו:

יש דברים שכל אחד יכול ללמוד, מי עושה חקירות ילדים? 

היו"ר מיכאל איתן:

אפשר להתקדם?

חיים שמואלביץ:
אלה בדיוק הסמכויות של שירות בתי הסוהר, ודאי שכן. מדובר בפיקוח שהוא עושה על עובדי שירות. הוא עושה בדיוק את אותם דברים. שירות בתי הסוהר זה גוף שיש לו הכישורים גם מבחינת האנשים שיכולים לעשות זאת, גם מבחינת הקשר עם בתי המשפט. אגב, גם את הרשות לשיקום האסיר רוצים להעביר לשירות בתי הסוהר, זה הכיוון. 

דינה להמן:

אתם רוצים. 

היו"ר מיכאל איתן:

אל תוסיפו לי עזים. אסיר יוצא מבית-הסוהר, נקבעות לו מגבלות מסוימות, נכון? 

חיים שמואלביץ:
אם הוא יוצא ברישיון, יש לו מגבלות בתקופת הרישיון. אם הוא שוחרר אחרי מאסר מלא, לא. הגורם המפקח עליו בזמן הרישיון הוא הרשות לשיקום האסיר. 

היו"ר מיכאל איתן:

הפיקוח על הרישיון? 

חיים שמואלביץ:
גם משטרה, תלוי מה נקבע ברישיון. 

דפנה ביינוול:

המשטרה.

היו"ר מיכאל איתן:

לא עבריין מין. כל עבריין. 

דפנה ביינוול:

המשטרה.

חיים שמואלביץ:
לא, הפיקוח על מה שהוא עושה הוא של הרשות לשיקום האסיר. אם נקבע לו שהוא צריך להתייצב וחתום בתחנת משטרה בשעה מסוימת, זה עם המשטרה. מי שמגיש את הדוח לוועדת השחרורים אם קורה משהו, זאת הרשות לשיקום האסיר, לא המשטרה. 

דינה להמן:

ואם יש מעצר לילה בבית? המשטרה מפקחת, אל תברחו מזה. 

היו"ר מיכאל איתן:

האם יש עבריינים שבעקבות שחרורם או לפני שחרורם בית המשפט קובע להם תנאים ושירות המבחן הוא שבודק אם הם עומדים בהם או לא?

אסתי שדה:

הוא לא עוסק באסירים משוחררים בכלל. 

יצחק קדמן:


רק בארצות-הברית. 

דויד כהן:

אם יש צו של השופט לפני מתן גזר הדין. אם לא, לא. 

נורית זיו:

אבל שירות המחקר יודע לחקור. לכל אחד מהארגונים יש ידע. 

טלי עדן:

חקירה של עובד סוציאלי זו לא חקירה כזאת. 

יצחק קדמן:

שירות המבחן הוא באופיו שירות טיפולי. כל מי שאמר שצריך פה פסיכולוג, לא צודק. צריך אכיפה וסמכות. זה אלמנט פיקוחי לגמרי, נוקשה. כולם יכולים להקים יחידה. 

נורית זיו:

שיקימו יחידה מיוחדת. גם אני אצטרך יחידה מיוחדת. 

דינה להמן:

יחידה במשרד לביטחון פנים עם סמכויות של שוטר. 

נורית זיו:

אם זה שוטר, חצי מהזמן הוא לא יהיה בעבודה. 

יצחק קדמן:

לשירות בתי הסוהר יש כישורים, ההתנגדות שלי לכך ששירות בתי הסוהר יעסוק בזה היא בדיוק בגלל המסר שלכל אורך החוק. אנחנו לא מאריכים את עונש העבריין. זה לא עוד עונש. אם שירות בתי הסוהר ימשיך לעסוק בזה, האיש אסיר לנצח. לא כן לעשות את זה. האיש הזה גמר עם שירות בתי הסוהר, הוא ריצה את עונשו. עכשיו רוצים שגוף אחר ימנע סכנה של עבירות חוזרות. מי שמופקד על מניעת עבריינות במדינה היא משטרת ישראל. זה הגוף המתאים לעשות זאת. 

נורית זיו:

למה לא משרד הבריאות? שמשרד הבריאות יקים יחידה עם סמכויות כמו לחוקרי מע"מ. זה לא מניעת עבריינות. זה פיקוח. 

חיים שמואלביץ:
זה לא שייך למניעת עבריינות. 

נורית זיו:

זו לא מניעת עבריינות. זה פיקוח. שמשרד הבריאות יקים יחידה. יש לו ידע. שייקחו את כל האנשים הנכונים, יכשירו אותם, ייתנו להם סמכויות כמו מפקחי מע"מ, שלום על ישראל. 

יצחק קדמן:

זה רק מניעת עבריינות, זה כל החוק. 

דפנה ביינוול:

האדם יצא משירות בתי הסוהר, ואם הם יפקחו, הוא ימשיך להיות אסיר. שירות בתי הסוהר מכיר אותו. זה לא יכול להיות. 

דויד כהן:

אם המנגנון של שירות בתי הסוהר מיועד על-פי חוק לפקח על אנשים אחרי השחרור שלהם, יש נתק, 

דפנה ביינוול:

לא נכון. בשביל האדם אין שום נתק, הוא אסיר עולם. 

היו"ר מיכאל איתן:

רבותי, נגמר הוויכוח, החלטתי במה אני תומך. אין לי ברירה, אני לא שלם עם זה במאה אחוז, אבל אני לא יכול להטיל את זה על המשטרה שמתנגדת, ואם שירות בתי הסוהר מאוד רוצה, זה נראה לי הפתרון הכי טוב כרגע. זה יהיה שירות בתי הסוהר, נגמר הוויכוח. לכל מי שמאוכזבים, שיביאו בחשבון שאולי הייתי בדעה ללכת לכיוון אחר, אבל זאת הפשרה. זה הרע במיעוטו, כמו כל פשרה. נחזור לדיון. 

אפרת רוזן:

אנחנו נוסיף תיקון עקיף לפקודת בתי הסוהר. אנחנו בסעיף 32(א)(2), על האפשרות לקבל מידע. השאלה היא אם מאפשרים קבלת מידע רק מהמשפחה ומעבריין המין או מרחיבים גם למידע מאנשים אחרים. 

היו"ר מיכאל איתן:

זה גם פותר במידה מסוימת את העניין: כי קצין הפיקוח לא יציג את עצמו כקצין פיקוח על עברייני מין אלא יגיד שהוא איש שירות בתי הסוהר. 

יצחק קדמן:

ממש לא סטיגמטי. 

חיים שמואלביץ:
הוא לא יהיה במדים, זו תהיה יחידת סמך. 

דינה להמן:

יחידה עצמאית. 

היו"ר מיכאל איתן:

זה הרבה פחות. אדם שמציג עצמו כאדם משירות בתי הסוהר לא צריך לחשוף יותר. זה יכול להיות הרבה דברים – אולי הוא צריך מידע על אסיר שברח. אפילו אם הוא מספר שהאדם ששואלים עליו היה בבית-הסוהר פעם, עדיין הוא לא מגלה שזה היה בגין עבירת מין. הוא לא צריך להגיד שהוא מחפש עבריינים, הוא יכול להגיד שהוא משירות בתי הסוהר, שיש בדיקה של שירות בתי הסוהר, ויש לו סמכות על-פי החוק לבקש מידע. אם האדם ישאל אותו מה ההקשר, הוא יגיד שזה לא קשור אליו, שאם לא כן היה מיידע אותו. 

לילה מרגלית:
אז המעביד ילחץ על העובד לגלות במה מדובר, או הוא יפוטר. 

היו"ר מיכאל איתן:

הוא לא חייב להגיד. הוא יגיד שהוא לא יודע, הוא יגיד משהו אחר. המעביד יגיד לו: היה אדם משירות בתי הסוהר ושאל אם אתמול היית בעבודה. העבריין לא יהיה חייב להסביר במה מדובר. יש בעיה, אבל גם בצד השני יש בעיה. אם לא היו בעיות, לא הייתי יושב פה עכשיו. 

לילה מרגלית:
יש עוד הצעה.

חגית לרנאו:

חשבתי על אפשרות לתת שיקול דעת לגוף שמבצע את זה: לעשות הבחנה בין האדם ובני משפחתו שגרים אתו בבית, שזו יחידה סגורה, ואנחנו מניחים שהם יודעים שהוא עבריין מין. בסעיף נפרד תהיה סמכות לבקש מידע מכל אדם, ובתנאי שקבלת המידע יכולה להיעשות בצורה שלא תחשוף את היות האדם נתון לפיקוח. 

היו"ר מיכאל איתן:

בסדר. 

אפרת רוזן:

אז פסקה (2) תהיה "לקבל מידע מעבריין המין ומבני משפחתו הבגירים"; פסקה (3) תהיה: "לקבל מידע מכל אדם, ובלבד שאין בכך כדי",

חגית לרנאו:


"לחשוף את היותו נתון לפיקוח". 

רחל גרשוני: 

איך הוא יוכל? 

נורית זיו:


למשל הגננת יכולה לשאול אותו: מה הסמכות שלך לשאול אותי את הדברים האלה? 

דפנה ביינוול:


הוא מוסמך לבקש, היא לא חייבת לתת. 

יצחק קדמן:


נראה איך הגננת עומדת מול איש שירות בתי הסוהר. 

היו"ר מיכאל איתן:

זה פתרון יפה והוא מקובל עלי. 

אפרת רוזן:

אני ממשיכה וקוראת את פסקאות (3)-(4).

היו"ר מיכאל איתן:

אני בעד גרסה ב'. 

אפרת רוזן:

הרעיון היה שלא עושים פיקוח ומעקב כדי לגלות עבירות, אלא כדי להרתיע את עבריין המין. 

רחל גרשוני:

אז גרסה א' טובה יותר. זה לא סתם לגלות הפרות של תנאי הפיקוח והמעקב אלא זה כדי להרתיע.

היו"ר מיכאל איתן:

אני לא מסכים. 

אפרת רוזן:
אני קוראת את פסקה (5). 

לילה מרגלית:
האם בסעיפים האלה יש דרישה לחשד סביר?

אפרת רוזן:

זו דרישה לצו שיפוטי אינדיווידואלי לגבי כל אחד מהמקרים. 

לילה מרגלית:
לגבי חיפוש אחר – ברכב, במקום המגורים – אותם סעיפים כוללים דרישה לחשד או צו? 

אפרת רוזן:

כן. אבל מוותרים על הדרישה של שני עדים כדי להיכנס לדירה. 

דפנה ביינוול:

בצו חיפוש רגיל צריך שני עדים. 

אפרת רוזן:

כאן מוותרים על זה, אבל רוצים לשמור על שיקול הדעת המהותי. 

דפנה ביינוול:

כל זה קשור לצו המקורי?

אפרת רוזן:

צריך לכתוב את זה בצו הפיקוח, מייד. 

דפנה ביינוול:

אי-אפשר אחר כך להחליט שרוצים לחפש בבית, בלי שזה כתוב.  

אפרת רוזן:

לא, חייבים להסמיך אותו. יש הצעה של משרד המשפטים לגבי חיפוש בחומר מחשב. 

רחל גרשוני:

בדרך כלל, בכל פעם שרוצים לחפש בחומר מחשב צריך צו שיפוטי. זה כדי לאזן בין הגנת הפרטיות לבין הצרכים החקירתיים. אבל עברייני מין משתמשים הרבה במחשב כחומר מגרה. 

היו"ר מיכאל איתן:

מישהו קבע שזה מעודד? אולי זה הפוך?

רחל גרשוני: 
זה תלוי בעבריין המין. יש כאן שני דברים. יש עברייני מין אינדיווידואליים שמשתמשים בחומר פורנוגרפי כטריגר, כצעד ראשון לביצוע עבירת מין. לא כולם, אבל יש כאלה. ואז עולה השאלה הכללית מה הקשר בין פורנוגרפיה לביצוע עבירות מין, זו שאלה בקרימינולוגיה. יש שחושבים שכן, יש שחושבים שלא. אבל יש מקרים מסוימים, ולכן קבענו זאת כחלק מהתנאים, שבהם עבריין המין משתמש בחומר פורנוגרפי כחומר מעורר, כמו שמשתמשים באלכוהול. יש מקרים אינדיווידואליים כאלה. 

נורית זיו:

ומה עם הקשר עם ילדים דרך מחשב?

רחל גרשוני:

זה כבר ביצוע עבירה. 

דינה להמן:

לא, הוא רק מכין. 

נורית זיו:

לפעמים הוא לא מבצע עבירה. הוא מדבר עם ילדים ולא עבר שום עבירה. רואים ריבוי שיחות עם ילדים, בלי שום עבירה. זו לא צריכה להיות עבירה. 

רחל גרשוני:

נכון. זה חושף שהוא עשה צעד ראשון לקראת עבירה. 

אפרת רוזן:
אני קוראת את פסקה (6). אני קוראת את סעיף קוראת 32(ב)(1). 

רחל גרשוני:
אני מסכימה, אבל רציתי שייקבע בתנאי איסור מגורים לרבות דרישה שזה יעבור דרך קצין הפיקוח והמעקב.

לילה מרגלית:
כתוב כאן שבית המשפט מסמיך את קצין הפיקוח להחליט איפה יעבוד עבריין המין. אבל הכוונה היא שבית המשפט יקבע זאת. 

רחל גרשוני: 


יש תנאי שקובע את זה. זו הסמכות שניתנת לקצין הפיקוח. אני מסכימה אתך: רציתי שייקבע בתנאי איסור מגורים וכו', לרבות דרישה שזה יעבור דרך קצין הפיקוח והמעקב. 

לילה מרגלית:


אז כאן הסמכות של קצין הפיקוח היא רק להביא לאכיפת התנאים הספציפיים שקבע בית המשפט? 

רחל גרשוני: 

זה היה הרעיון. 

אפרת רוזן:
פסקה (3) היא לגבי הפוליגרף. כשנגיע לדיון נדבר על שתי הגרסאות. 

לילה מרגלית:
בדיקת סמים ואלכוהול, זה לא צריך להיות על-פי חשד? לא כדאי להכפיף את התנאי – לדרוש הסכמה לבדיקה של סמים או אלכוהול – למצב שבו יש חשד שהוא עוסק בסמים או אלכוהול. 

רחל גרשוני:

אם זה מצוי בתנאי הפיקוח, אם זה חלק מתנאי הפיקוח. 

דויד כהן:

אדוני היושב-ראש, אני יודע שאתה נגד הפוליגרף, אבל הוא יכול לעבוד גם לטובתו של העבריין. 

היו"ר מיכאל איתן:

אני מכיר גם את הטיעון הזה. אני עדיין נגד. 

דויד כהן:

אני מבקש שתאפשר דיון בעניין. 

היו"ר מיכאל איתן:

אני נגד. זו דעתי. אולי מישהו אחר בעד. אני לא רוצה לתת לפוליגרף להיכנס עוד ועוד. המקום שבו הוא עומד היום, זה מספיק. 

דויד כהן:

זה כלי מקובל מאוד בפיקוח על עברייני מין. 

רחל גרשוני:

למטרה אחרת. 

דויד כהן:

קודם כול, מרשיעים על סמך פוליגרף. מידע הפוליגרף גם אם הוא מספר על דברים שהאדם בעבר, אף אחד, 

היו"ר מיכאל איתן:

אני לא מחייב אדם ללכת לפוליגרף. אני לא רוצה לחייב אותו. גם בתור חשוד הוא לא חייב להיבדק, אז למה בפיקוח הוא חייב? אז המטרה אחרת. 

דויד כהן:

גם המטרה אחרת. תן אפשרות שזה ייעשה, 

היו"ר מיכאל איתן:

אני לא מחייב. חבל על הזמן. אולי יש מישהו אחר שרוצה בזה. זו דעתי בחיים. ראיתי בעיניים שלי מה זה. אני לא רוצה לשמוע. אני ראיתי את זה בעיניים שלי. למה אני צריך לקדם דבר שאני לא מאמין בו? אני לא נלחם בזה, אבל אני לא רוצה לתת לזה עוד דריסת רגל. 

אפרת רוזן:

אני קוראת את סעיף 33.

חגית לרנאו:

היו לנו הסתייגויות על הטלת החובה הזאת על העבריין. 

אפרת רוזן:

שיניתי. כרגע החובה היא על בית המשפט. אני קוראת את סעיף 34. כלומר, אם נתנו 20 שנה, כעבור עשר שנים הוא יוצא מהמרשם. 

רחל גרשוני:

יש לי שאלה אפיקורסית: למה צריך את כל זה? למה לא מספיק לקבוע שקצין הפיקוח והמעקב צריך לקבל את המידע? הוא צריך להתייצב למסור את המידע, את שמו, תצלומו, מקום מגוריו וכו'. מי צריך לקבל את זה? רק קצין הפיקוח והמעקב, ואולי קצין השיקום. לא צריך מרשם ארצי ולהעביר למשטרה. 
זה לא כלי כדי שהמשטרה תוכל לקבל מודיעין. זה כלי ליחידת הפיקוח. 

עודד ברוק:

היא רשאית לקבל את המידע. 

רחל גרשוני:

אני שואלת את עצמי למה, המטרה של הדבר הזה היא שהפיקוח והמעקב ייעשו. המטרה היא לא לצייד כל מיני גורמים במידע מודיעיני, שממילא יש להם.

יצחק קדמן:

ואם קרתה עבירת מין במקום כלשהו, וזה יכול לסייע למשטרה לתפוס את מי שעשה את זה?

רחל גרשוני:

שאלתי שאלה. אולי אני לגמרי טועה ולא מבינה. חשבתי שהדברים יתנהלו כך: כל קצין פיקוח ומעקב יקבל תיקים של עברייני מין. לצורך הפיקוח הוא צריך מידע, מה שיותר לדעת. את שמו של האדם, תצלומו, מקום מגוריו. הוא צריך מידע מהמרשם הפלילי ותקנת השבים. אבל למה צריך לעגן את המידע הזה במרשם ארצי, שעובר למשטרה, ואז לקבוע מחיקות וכו'? כשהתיק מסתים יש תקנות ארכיונים, גונזים. 

נורית זיו:

ומה אם עבריין מין עובר מאזור לאזור – וזה לא נדיר – ולאותו איש פיקוח יש רק רישום שהוא עשה, וזה לא נמצא בשום מקום אחר? 

רחל גרשוני:

הוא מעביר את התיק לקצין הפיקוח והמעקב האחר. 

יצחק קדמן:

את יודעת מה יקרה עם העברות תיקים? המרשם הוא לב לבו של החוק. מזה החוק התחיל. במהותו הוא התחיל כחוק המרשם והיידוע. אין מדינה בעולם המתוקן שאין לה מאגר כזה של מידע, שהוא הכרחי. 

רחל גרשוני:

למשטרה יש מאגרים. 

יצחק קדמן:

אני לא סומך על המשטרה. זה חוק חדש, זה לב לבו של העניין. 

אפרת רוזן:

אני משלימה את קריאת סעיף 34. אני קוראת את סעיפים 35-36. 

רחל גרשוני:

גם לקצין השיקום צריך להודיע, אם יהיה כזה. 

אפרת רוזן:

סעיף 37 הוא לגבי בדיקת הפוליגרף – אם יוחלט על הסעיף, זה הסעיף שמסדיר זאת. 


סעיף 38 הוא סעיף העונשין. אני קוראת את הסעיף. היתה הצעה להסתפק בסעיף 287 לחוק העונשין, הפרת הוראה חוקית. זה לא קריטי מבחינה מהותית. אפשר לבדוק מה נהוג בחקיקה. 

דינה להמן:

צריך לדון ביחסי הגומלין בין ועדת שחרורים, 

אפרת רוזן:

אני מבהירה: בעקבות הערה של משרד המשפטים אני חושבת שאולי צריך לבטל את הסעיף. המשמעות היתה שכל עוד עבריין המין הוא עבריין שמשוחרר על תנאי הפרת הצו היא הפרת תנאי שחרור. למעשה זה יכול להביא אותו למצב טוב יותר ממצבו של עבריין שאינו משוחרר על תנאי, כי אז זה נחשב עבירה פלילית והפרת תנאי שחרור היא לא בהכרח, 

היו"ר מיכאל איתן:

אפשר למחוק, או להגיד: ונוסף על כך, אם חל מאסר על תנאי, יבוטל המאסר על תנאי והוא יבצע בפועל. יהיה כתוב שהמפר את צו הפיקוח על כל תנאי מהתנאים הכתובים בו, דינו מאסר עד שנתיים, ובית המשפט יחליט אם לבטל גם את תנאי המאסר על תנאי ולחייב אותו בריצויו. הפעלת התנאי. 

אפרת רוזן:

נוסף על כך, יראו את זה כהפרת תנאי השחרור. זה בלאו הכי לא אוטומטי, כי זה מגיע לוועדת השחרורים. 

היו"ר מיכאל איתן:

כשזה מגיע לבית המשפט, הוא יחליט. אם הוא הפר משהו פשוט, 

חיים שמואלביץ:


אז לא בית המשפט עושה את זה, אלא ועדת שחרורים. 

קריאה:


זה קודם יגיע לוועדת שחרורים, ואחר כך לבית המשפט. 

אפרת רוזן:

קודם כול, זה תנאי שחרור. 

לילה מרגלית:
כשוועדת השחרורים משחררת, אם רוצים לראות זאת כחלק מתנאי השחרור, ועדת השחרורים צריכה לקבוע שאותם תנאים הם חלק מזה. אם ועדת השחרורים לא קבעה את זה, אני לא חושבת שסטטוטורית אפשר להגיד, 

היו"ר מיכאל איתן:

אפשר ועוד איך. הפרת צו פיקוח בידי עבריין מין היא עבירה על החוק. כשיש עבירה על החוק מגישים תביעה לבית המשפט. יש דיון. בית המשפט קבע שהאדם ביצע את העבירה. ואז הולכים לסעיף העונשים. קובעים שהעונש יהיה עד שנתיים מאסר, אבל מוסיפים ואומרים: לגבי עבריין מין ששוחרר על תנאי, ההרשעה תחייב אוטומטית גם את ביטול התנאי שלו והחזרתו לכלא. אבל דבר אחד אני רוצה להשאיר: שלשופט יהיה שיקול דעת. 

חיים שמואלביץ:

אולי התנאי שלו הוא שבע שנים. בגלל הפרה של צו זה יופעל? 

היו"ר מיכאל איתן:

בהחלט. 

חיים שמואלביץ:

זה לא סביר. זה צריך להיות בשיקול דעת, לא משהו אוטומטי. 

דפנה ביינוול:

זה אף פעם לא אוטומטי. בית משפט דן בזה. 

היו"ר מיכאל איתן:

אדם קיבל שחרור על תנאי. 

דפנה ביינוול:

הוא קיבל 21 שנים, ואחרי 14 שנה נותנים לו שבע שנים על תנאי. 

היו"ר מיכאל איתן:


הוא עבריין מין, ויש עליו צו פיקוח. הוא מפר את צו הפיקוח. בא השופט, הוא רואה שכתוב שהפרת צו הפיקוח היא כמו הפרת תנאי. 

חיים שמואלביץ:

אבל יש פרוצדורה שבה הולכים לוועדת השחרורים. אם הוא מפר תנאי מתנאי השחרור שלו על תנאי, חוזרים לוועדת השחרורים, היא המחליטה, יש לה שיקול דעת. זה לא אוטומטי. 

אפרת רוזן:

אבל לא נמנע את זה שיהיה אפשר להעמידו לדין. 

דפנה ביינוול:

לא אוטומטית יפעילו לו שבע שנים, כי הוא גלש באינטרנט. 

דינה להמן:

זה חוזר לוועדת שחרורים. 

היו"ר מיכאל איתן:

הסעיף יהיה: "הפרת צו על הפיקוח: המפר את צו הפיקוח, לרבות תנאי מהתנאים הכלולים בו, דינו מאסר שנתיים, אלא אם כן חלות עליו … בסעיף קטן (ב)".

אפרת רוזן:
לא: "וכן יראו את ההפרה כהפרה של תנאי השחרור". 


אני ממשיכה בסעיף קטן (ג). בעצם הפרה של צו הפיקוח גוררת את העילה לבקש צו פיקוח חדש.

לילה מרגלית:
על העבירה של הפרת צו פיקוח אפשר להטיל צו פיקוח חדש. 

רחל גרשוני:

זה צו פיקוח מקורי, עם עובדות חדשות, שמראות שהוא הפר את הצו המקורי. כעת צריך תנאים אחרים, אולי. 

אפרת רוזן:

הרעיון הוא שזה מהווה עילה. 

לילה מרגלית:
אם המטרה שלך להגיד שאם אדם הפר את צו הפיקוח אולי אפשר לקבוע צו פיקוח חדש לפי המבחנים שייקבעו, לפי המבחנים שייקבעו לגבי צו פיקוח חדש, אז זה סיכון גבוה וכו'. הסעיף הזה לא אומר את זה. 

אפרת רוזן:

נצטרך להבהיר את זה. זה היה הרעיון. אני קוראת את סעיף 3(א).

דפנה ביינוול:

זה עומד בסתירה לסעיף הקודם. 

אפרת רוזן:

זה דיון חוזר. זו לא בקשה. 

רינת ויגלר:

מה ההבדל בין בקשה לקיצור צו או להארכת צו?

אפרת רוזן:

זה לא רק קיצור, זה גם שינוי התנאים. זה לא אותו דבר. אולי רוצים להשאיר חמש שנים ולשנות תנאים? אין לי בעיה לוותר על הקיצור, אבל זה לא נראה לי, זה לא הגיוני, זה פוגע בעבריין. יש קיצור. זה רק תקופה. פה זה תנאים, התוכן של צו הפיקוח. 

דפנה ביינוול:
מה זה "זמן ניכר"?

רחל גרשוני:

או שהשתנו הנסיבות או שלא השתנו, למה "זמן ניכר"?

אפרת רוזן:

בסדר, נמחק את זה.

אני ממשיכה בסעיף קטן (ב). אני עוברת לסעיף 40. 

היו"ר מיכאל איתן:

למה צריך מינוי סניגור? 

אפרת רוזן:
חשבתי שהליכים לפי הפרק של פיקוח ומעקב יכולה להיות להם השפעה כבדה. יש גם שיקול דעת וגם חובה, נחליט לפי זה. 

אני קוראת את הסעיף. חשבנו על "רשאי". יש גרסה של הסניגורים. 

היו"ר מיכאל איתן:

שייכתב "ימנה". 

אפרת רוזן:

בסדר. 

לילה מרגלית:

לא צריך "שיש חשש ממשי שיגרום לעיוות דין". מופיע אדם שעומדים להטיל עליו תנאים לאחר שסיים לרצות את מלוא עונשו, בית המשפט משתכנע שאין לו אמצעים לשכור סניגור לשם ייצוגו, אז הוא צריך למנות לו סניגור. נקודה. 

היו"ר מיכאל איתן:

נכון. 

חגית לרנאו:

חשבנו להציע משהו יותר מזה: לקחת את הניסוח בחוק המעצרים, 

אפרת רוזן:

הסניגוריה מציעה שבית המשפט לא יטיל צו פיקוח אלא אם הוא מיוצג או הודיע שאינו רוצה להיות מיוצג. 

רחל גרשוני:

אתם כבר יודעים, זה דורש תקציב גדול. 

דפנה ביינוול:


זה המון כסף, זה יכול למחוק את כל החוק. 

חגית לרנאו:

אם מותר לי, אשמח להסביר בכמה משפטים. 

היו"ר מיכאל איתן:

זה קרוב למה שקבענו: "ימנה". 

אפרת רוזן:

גם זה לא היה בהצעה המקורית. 

היו"ר מיכאל איתן:

מה ההבדל בין "ימנה" לבין ההצעה הזאת? 

אפרת רוזן:

כאן כתוב "אם שוכנע כי אין לו אמצעים לשכור סניגור". פה פשוט אסור לו להטיל צו פיקוח אם אין סניגור. 

חגית לרנאו:

יש כאן חשיבות לסניגור בשתי רמות. ראשית, מול האיש שהולכים להגביל אותו, ואני כן חושבת שצריך לחשוב על זה כמו מעצר עד תום ההליכים. אומנם הוא לא במעצר, אבל אלו הגבלות קשות להרבה מאוד שנים, ולא ראוי להטיל אותן ללא סניגור. זאת הרמה הראשונה. הרמה השנייה אפילו עקרונית יותר: החוק משנה את התפיסה שלנו כחברה ליברלית דמוקרטית. ראוי שיהיה סניגור, ראוי שתהיה חשיבה שהולכת עם עבריינים שבודקים את הדברים האלה, כולל הגשת ערעורים, כולל ניתוח החוק, כולל פרשנות. זה חוק שלוקח עקרונות מסוימים שהיו מאוד מקובלים עד היום בחברה, ומשנה את האיזון שלהם. לכן גם ברמה הציבורית וגם ברמה האישית של הנאשם ראוי שבחוק הזה יגידו שהאדם זכאי לסניגור. מן הסתם, מי שיכולים לקחת סניגור פרטי יעשו את זה, כי כמו ברפואה זה דבר שאנשים מעדיפים. אבל שלאדם תהיה זכות לסניגור, אלא אם כן הוא  אומר שהוא לא רוצה בכך. 

יצחק קדמן:

אני רוצה להעיר הערה. אני בעד מינוי סניגור ושלא ישאירו את זה פתוח. אדם כזה זכאי שיהיה לו סניגור. אבל אי-אפשר להתנות את עצם הטלת הצו בכך שהיה סניגור או לא היה סניגור, מכל מיני סיבות. בדרך זו מביאים לכך שנוציא את הרוח מהמפרשים של החוק. 

חגית לרנאו:

זה קורה כל יום במעצר עד תום ההליכים. 

רחל גרשוני:

שם לא יודעים אם האדם ביצע את העבירה. 

יצחק קדמן:

אני מוטרד מזה שבכוחות האוצר או בכוחות אחרים, דרך הסעיף הזה, יהיה אפשר לנטרל את החוק כולו. אסור להרשות זאת. אני רוצה שלאיש יהיה סניגור. אבל אני גם רוצה שתסכימי איתי שלא נבטל את החוק הזה מיניה וביה באמצעות הסעיף הזה. 

היו"ר מיכאל איתן:

תודה. נכתוב "ימנה".

אפרת רוזן:
נכתוב "ימנה", בלי הסיפה. אני קוראת את סעיף קטן (ב), הוא מתייתר, אחרי התיקון בסעיף קטן (א). 

היו"ר מיכאל איתן:

תודה רבה. 

אפרת רוזן:
יש טעות שאני מבקשת שהוועדה תתקן, בחוק שעוד לא פורסם. זו טעות סופר בחוק חקירה והעדה. כתבנו סעיף 4ג במקום סעיף 4א. 

היו"ר מיכאל איתן:

אני מקיים הצבעה: אושר. 

הישיבה ננעלה בשעה 13:20.

